REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Prvog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/120-23

18. maj 2023. godine

B e o g r a d

(Sednica je počela u 15.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram Treću sednicu Prvog redovnog zasedanja Narodne skupštine Republike Srbije u 2023. godini.

Pozivam vas da minutom ćutanja odamo počast žrtvama u osnovnoj školi „Vladislav Ribnikar“ i na području Smedereva i Mladenovca – u Malom Orašju i Duboni.

Neka im je večna slava.

Na osnovu službene evidencije o prisutnosti narodnih poslanika, konstatujem da sednici prisustvuju 113 narodna poslanika.

Podsećam da je članom 88. stav 5. Poslovnika predviđeno da kvorum za Narodne Skupštine prilikom usvajanja zapisnika i utvrđivanje dnevnog reda postoji ako je na sednici prisutna većina od ukupnog broja narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u elektronski sistem.

Konstatujem da je, primenom elektronskog sistema, utvrđeno da je u sali prisutno 206 narodnih poslanika, odnosno da je prisutna većina od ukupnog broja narodnih poslanika i postoje uslovi za rad.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč ima Jahja Fehratović.

JAHJA FEHRATOVIĆ: Zahvaljujem uvaženi predsedavajući.

Moje pitanje upućeno je Ministarstvu sporta.

Naime, u ovoj državi postoje ljudi koji ne žale svoja sredstva kako bi omogućili razvoj sporta, turizma i zdravoga života. Posebno je to važno za one ljude koji su prethodnih decenija otišli iz ove države, zaradili kapital i odlučili da taj kapital investiraju i ulože u ovu državu.

Jedan od takvih primera jeste i Pešter, selo Raškovići iz koga su pre pet godina ljudi koji su iz tog kraja napravili hipodrom, hipodrom „Sandžak“ i od tada tradicionalno svake godine organizuju veoma važne konjičke trke.

Zahvaljujući tom hipodromu kupljeno je preko stotinu grla od raznih ljudi koji su iz tih kraljeva, koja su kupljena u zemljama EU u vrednosti nekoliko desetina, pa, i preko stotinu evra koja se nalaze u konjičkim klubovima širom Republike Srbije i koja se takmiče i na taj način pospešuju veoma važan sport, ovaj plemeniti sport u našoj državi.

Suština je u tome da oni svake godine imaju i svoje tradicionalne igre upravo na ovom hipodromu i to nije bio problem sve do ove godine. Ove godine je neko naprasno iz Srpskog galopskog saveza na vanrednoj sednici održanoj 15.5. dakle, pet dana pre nego što su trebale da se održe te igre sada 20.5.2023. godine doneo je naredbu da svi koji su registrovani u ovoj državi, vlasnici grla, džokeji i svi ostali ne mogu doći na te igre na Pešter u selu Raškovići, iako su njihovi vlasnici, dakle, oni koji su iz tih krajeva a koji zbog uslova, recimo, drže svoja grla u Šapcu i u ostalim gradovima Republike Srbije.

Moje pitanje Ministarstvu sporta jeste - da li je ovo u skladu sa Zakonom i sa Strategijom razvitka sporta u našoj državi? Da li je Srpski galopski savez taj koji radi u interesu razvitka sporta, posebno ovog sporta koji se tiče područja koja su manje razvijena?

Znate li šta znači recimo taj hipodrom na Pešteru koji je možda prvi u poslednjih stotinu godina, gde su se tradicionalno ranije na vašarima i itd. održavale konjičke trke, gde su ljudi domaćini držali konje tzv. Sedlanike isključivo za ponos i za tradiciju i ovo je bilo između ostaloga jako dobra stvar kako za razvitak sporta, tako i turizma, jer se tu svake godine jednostavno nalazilo nekoliko stotina pa i hiljada ljudi koji su došli da uživaju u sportskim nadmetanjima i koji su došli da uživaju u onome što je pravo viteštvo.

Zato je ovo šokiralo ne samo organizatore već sve ljude iz ove regije, jer prosto smatraju da je ova odluka Srpskog galopskog saveza diskriminatorska, neregularna i da je na štetu razvitka konjičkog sporta u ovoj državi.

Oni su me zamolili da postavim danas ovo pitanje, te da obavestim i Galopski savez, kao i celu javnost da će se uprkos tome ove tradicionalne sportske igre, koje su susret i kultura i civilizacija i ljudi dobre volje, održavati uprkos ovoj zabrani, a da će svoja prava tražiti u skladu sa zakonom i zakonima ove države, a ja molim ministra sporta da se zauzme da ovaj slučaj bude rešen na opštu dobrobit i u korist pre svega sporta, ljudi koji se bave sportom i ljudi koji vole konjičke trke i konjičke sportove. Hvala.

PREDSEDNIK: Reč ima Radomir Lazović.

RADOMIR LAZOVIĆ: Hvala predsedavajući.

Poštovani građani i građanke Srbije, pošto prvi govorim ispred opozicije, kao najmanja grupa, dozvolite mi da izrazim saučešće porodicama i prijateljima preminulih u velikim tragedijama koje su nedavno zadesile našu zemlju.

Ovo je verovatno najteži izazov sa kojim se Srbija u ovo novije vreme suočava. Tragedija koja nas je zadesila ta dva crna dana monstruoznost tih zločina, broj žrtava, mladost tih ugašenih života, mladost ljudi koji su te živote oduzeli, duboko je potresla celu našu zajednicu, potresla je osnovu našeg društva i smatram da osim toga nemam pravo da postavim nijedno drugo pitanje.

Ljudi, ovo je velika trauma koja se nadvila nad naše društvo i ljudi sa pravom zahtevaju da se pokrenu promene, da se odmah zaustavi nasilje i medijsko trovanje agresijom, lažima, mržnjom koja dolazi iz svih pora, a posebno sa medija sa nacionalnom frekvencijom, posebno sa „Pinka“ i „Hepija“ i ljudi postavljaju teška pitanja na koja ne dobijaju odgovore .

Zato imam jedno pitanje za premijerku Anu Brnabić. Odmah nakon tragedije u Osnovnoj školi „Vladislav Ribnikar“, rekli ste da sistem nije zakazao. Na osnovu kojih to analiza vi znate da sistem nije zakazao samo dan nakon tragedije? Koje je to istraživanje moguće sprovesti, pa da dan nakon masivnog ubistva vi znate da je sistem zakazao ili nije? Zar nije normalno da se pokrene istraga, da se sve uradi i da se utvrde greške, a ne da prva stvar koju čujemo od premijerke bude opravdavanje sistema i onih koji ga predstavljaju? Ona je premijerka ovde države, ima najveću odgovornost, a brine samo da odgovornost skine sa sebe.

Moralo je da se desi da cela opozicija, da svi opozicioni poslanici zahtevaju anketni odbor ne bi li se krenulo u istraživanje šta se moglo uraditi i gde se zakazalo. Koliko je sistem zakazao, nažalost, koliko sistem zapravo ne postoji i ne štiti ljude, odmah smo mogli da vidimo dan nakon tragedije u školi ili dva, kada se u okolini Mladenovca desilo novo masovno ubistvo.

Pitanje za predsednicu Saveta REM-a, Oliveru Zekić. U svom izveštaju koji će takođe danas biti ovde, kažete da ni ovde nije sistem zakazao, pa čemu služi REM ako ne da zaštiti javnost i da učini da mediji poštuju zakone. Ovim poručujete da je sasvim u redu kada na TV „Hepi“ Milomir Marić pištoljem vitla u programu uživo, kada u jutarnjem programu uporedo čitate horoskope optuženog silovatelja i njegove žrtve, kada se u programu posle ručka gosti dogovaraju da li bi opozicione aktiviste trebalo ubijati puškom ili možda bolje sekirom, a ovo su vam samo par primera sa TV „Hepi“, slično je sa TV „Pink“, pa tako REM nema ništa protiv da se osuđeni kriminalac u programu uživo zaklinje grobom dece da će ubiti drugog gosta emisije. Ljudi, jel vi mislite da ovo ne ostavlja trag na naše društvo, na našu decu? Mi smo ovim napadnuti svakodnevno sa ovih kanala i sa ovih frekvencija.

Danas će ovde biti predstavljen izveštaj o radu REM-a, koji će reći da su „Pink“ i „Hepi“ ispunili sve standarde, da nema nikakvih problema. Pa, da li je moguće da smo dotle došli? Jel vi mislite da ove tragedije nemaju nikakve veze sa time? Nas ćete ovde ubeđivati ako se vlast pita da sistem nije zakazao uprkos 18 mrtvih i 20 ranjenih, ako se vlast pita bezbednosna situacija je stabilna uprkos rastu nasilja u okolini škola. Ako se vlast pita, mediji rade redovno. Oni nemaju nikakve zamerke na fabrike mržnje „Pink“ i „Hepi“, koje treba da nastave da nas nesmetano zapljuskuju nasiljem i agresijom. Ako se vlast pita sve će se nastaviti ljudi po starom, ali na sreću vlast se ne pita, ne više.

Pitate se građani vi, vi se ljudi pitate, građani vi se pitate, ako im dozvolimo da nastave po starom sve će ostati isto. Zato vas molim, i pozivam i apelujem na vlast da kao što ste do sada u mirnim, masovnim, dostojanstvenim protestima ustali da kažete da su promene ono što je neophodno odmah i sada, da to uradite i sutra u 18.00 časova ispred Narodne skupštine.

Tražimo Srbiju bez nasilja ljudi. U suprotnom očekuje nas nastavak straha i nastavak neizvesnosti za sve nas i našu decu.

PREDSEDNIK: Reč ima Muamer Bačevac.

MUAMER BAČEVAC: Uvažene koleginice i kolege, dragi prijatelji, 18. maj je 2017. godine, Vlada Republike Srbije proglasila za nacionalni Dan sećanja na žene žrtve nasilja.

Na ovaj dan, podsećamo se, 18. maja 2015. godine kada je za samo tri dana ubijeno sedam žena, nažalost i ove godine na ovaj dan, a to je današnji dan obeležavamo sa izuzetno lošom statistikom i sa jednim kontinuitetom koji ne uspevamo kao društvo da prekinemo. Govori se da je 15 žena i dve devojčice od početka godine u porodičnom nasilju ubijeno i to je zaista strašno, jer statistika kaže da je nedeljno po jedna žena od početka godine ubijena.

I pored velikog rada na unapređenju zakonodavnog okvira svih nas, usvajanja zakona koji su jako moderni i na zapadu efikasni, mi kao što vidimo nismo rešili ovaj problem. Koliko je ovo slojevit i težak problem pokazuje i činjenica i podatak da je 28.000 poziva bilo za pomoć samo ove godine, policiji za ovakav vid nasilja. Ogroman problem.

Ono što mi možemo da uradimo jeste da pre svega ličnim primerom i svojim angažovanjem menjamo položaj žena u svim oblastima na bolje, da pre svega preduzimamo najjače mere u vidu preventive.

Što se tiče Odbora za ljudska i manjinska prava, mi smo dobili nekoliko inicijativa i Odbor je izuzetno aktivan na ovom polju. Krajem godine smo održali jednu konferenciju u saradnji sa Ženskom parlamentarnom mrežom koju smo nazvali institucionalni okvir na femicidu u Republici Srbiji i tu čuli sve aktere tog našeg sistema šta se čini, šta oni misle da su problemi i šta možemo da unapredimo.

Najavljujem ispred Odbora, ne jedno javno slušanje, nego sesiju javnih slušanja i sednica koje će se baviti ovim pitanjima i pozivam sve da svojim predlozima doprinesemo rešavanju ovog izuzetno teškog problema. Podsećam vas da je Odbor podneo na usvajanje određene zaključke kada smo raspravljali o Povereniku i Zaštitniku građana i ti zaključci prevashodno su se odnosili na ovaj problem gde tražimo od institucija, države da na svim nivoima izvrši presek i analizu šta još treba da učinimo, šta je pogrešno ili šta možemo da unapredimo.

U tom smislu, na današnji dan, pored ove najave, želim da podsetim da mi imamo o koordinaciono telo za rodnu ravnopravnost i ovom prilikom šaljem sugestiju predsednici ovog koordinacionog tela, potpredsednici Vlade, Maji Gojković da maksimalizuje svoje delovanje i postavljam pitanje šta je planirala i šta će učiniti da dođe do bolje sinergije u radu državnih organa da bi ovaj problem koliko-toliko usporili i došli do nekog rešenja kojim ćemo zaista napraviti neke pomake.

Na kraju, želim da vam kažem i podatak da je trećina ovih žena ubijena vatrenim oružjem. Tako da, ono što je Vlada učinila i što čini, i što smo videli za desetak dana da je preko 15.000 komada različitog oružja predato, izuzetno je veliki korak razoružavanje, demilitarizacija, pacifikacija svih nas je jedan veliki korak u pravcu smanjenja ovog problema. Hvala vam.

PREDSEDNIK: To je bilo pet minuta. Hvala.

Reč ima Borko Puškić.

BORKO PUŠKIĆ: Zahvaljujem, predsedavajući.

Duboko saučešće i naklon, da Bog dušu prosti našoj deci, u ime poslaničke grupe Srpski pokret Dveri – Patriotski blok.

Pozdravljam sve građane Republike Srbije. Moje pitanje upućeno je gospođi Brnabić i Siniši Malom – koliko kazni je izrečeno za zabranu ulaza maloletnih lica u kladionice i kockarnice? Imamo 1.800, verovali ili ne, građani Republike Srbije, uplatnih mesta, gde imamo 33 lanca trgovinska, takozvana, kladionica i kockarnica. Obzirom da na nacionalni medijima 24 časa, i to u udarnim terminima, naši poznati, nažalost, sportisti i glumci reklamiraju i promovišu ovu pošast, koja ima direktno i indirektno za posledicu po mentalno zdravlje naše dece, naše omladine. Po anketnim istraživanjima, 71% ispitanika tinejdžera ima, na direktan i jedan posredan način, aktivnost u ovim kockarnicama. Sa druge strane, iniciramo da se sprovede javna rasprava u Narodnoj skupštini Republike Srbije na ovu temu.

Pitanje gospođi Đedović – da li su i gde tačno izdate dozvole za izgradnju hidrocentrala na teritoriji opština Prijepolje, na teritoriji opštine Priboj, Nova Varoš, sa akcentom na bisere i retke predele koji su pod zaštitom države, kao što je Sopotnica vodopadi i kao što je reka Ratajska, u neposrednoj blizini manastira Pustinja iz 13. veka, u blizini samog grada Prijepolja?

Takođe za gospođu Đedović – koliko je trenutno zaduženje EPS-a u kreditima od strane banaka i koje godine EPS otplaćuje zadnju ratu za kredit?

Pitanje za Vladu Republike Srbije – šta će konkretno Vlada Srbije preduzeti u cilju zabrane emisija, kao što su „Zadruga“, gde se promoviše otvoreno pederluk, kuvarluk, nasilje, agresija i amoralnost, gde takođe imamo za posledicu direktan uticaj na mentalno zdravlje i na duhovno zdravlje naše dece adolescenata?

Pitanje MUP-u, odnosno gospodinu Gašiću – u policiji, član 307. Zakona o osnovama bezbednosti saobraćaja koji se direktno odnosi na rad auto-škola u Srbiji, vlasnici auto-škola, suvlasnici, radnici, profesori, predavači. Instruktori i ispitivači imaju ozbiljne probleme jer ovaj 307. član povređuje ustavnu kategoriju, ustavno pravno, tj. pravo na rad. Imaju ljudi pravo gde im se, ako imaju situaciju da imaju preticanje na punoj liniji, ako im se izrekne mera zabrane upravljanja motornim vozilom na samo jedan dan, uskraćuje pravo rada na teritoriji Republike Srbije na dve godine, verovali ili ne.

Na taj način kada imamo na neki način loše poslovanje, zatvaranje mnogih preduzeća i firmi, mi podstičemo praktično da se i dalje ta intencija na neki način nastavlja, umesto da pomognemo da se sačuvaju postojeća radna mesta, da se unapređuju. Molim intervenciju u ovom pravcu Ministarstva unutrašnjih poslova da se pomogne auto-školama i sa druge strane za tehničke preglede takođe ljudi imaju problem u tom pravcu.

Pitanje za gospodina Vučevića – da li se vežbama koje nisu pod pokroviteljstvom Ujedinjenih nacija, a pod pokroviteljstvom su NATO-a, kao što su „Platinasti vuk“, narušava koncept vojne neutralnosti Republike Srbije i srpske vojske? Da li se sa aktivnostima i sinajskim akcijama, sa akcijama kao što je Herbok, koje su pod pokroviteljstvom oružanih snaga SAD, tj. NATO, narušava i Srbija latentno, poput Crne Gore, mimo javne rasprave, mimo volje građana, gde je 90% kategorično protiv, latentno uvodi u tom pravcu? Da li će se na Vidovdan, državni nacionalni duhovni praznik, jedan od najznačajnijih praznika, sprovesti sramna NATO vežba, koja je najavljena u periodu od 16. do 30. juna na teritoriji Republike Srbije?

Pitanje za BIA, VOA i VBA, odnosno bezbednosne agencije – koje su to strane službe, koje su to strane zemlje vršljale na teritoriji grada Beograda i na teritoriji Republike Srbije u novogodišnjim noćima, po rečima samog predsednika Republike gospodina Aleksandra Vučića? To interesuje i mene i poslaničku grupu Srpskog pokreta Dveri i građane Republike Srbije.

Pitanje za Anu Brnabić – da li će Vlada obezbediti besplatne udžbenike na teritoriji cele Srbije, a ne selektivno samo da podržavamo građane i decu Beograda? Mi nemamo ništa protiv, štaviše podržavamo to, ali ne mogu građani Republike Srbije u odnosu na decu Beograda da budu građani drugog reda, imajući u vidu da imaju i veći prosek plata na teritoriji grada Beograda.

Još jedno pitanje za Anu Brnabić – šta država planira u Kragujevcu sa „Fijatom“? Podsetiću vas da je Kragujevac nekad bio grad prestonice, da se do skora zvao grad i dolina gladi.

(Predsednik: To je bilo pet minuta.)

Da li će se vratiti ponovo taj naziv, imajući u vidu činjenicu da je država vlasnik 33% akcija „Fijata“? Šta država, Ministarstvo finansija i Ministarstvo privrede po pitanju toga preduzima? Zahvaljujem.

PREDSEDNIK: Hvala.

Reč ima Aleksandar Jovanović.

ALEKSANDAR JOVANOVIĆ: Pre svega, želim da izrazim najdublje saučešće svoj pobijenoj deci.

Ne želim da postavljam više nikakva pitanja, iako je ovo termin za postavljanje pitanja svima vama koji vodite ovu državu. Aleksandru Vučiću, vama gospodine Orliću, celoj Vladi želim da kažem samo jednu stvar – zahteve koje smo ispostavili, a znate koji su, imate rok da ispunite do sutra u 18.00 sati.

Da li vi stvarno mislite da će narod da gleda beskonačne sednice Skupštine na kojoj se ispostavljaju nekakvi izveštaji kako je sve u redu sa REM-om, kako je u ovoj zemlji sve u redu, dok Srbijom teku potoci krvi. Ana Brnabić nam priča kako sistem nije zakazao. Evo danas u „Informeru“ kaže: „Opozicija preti ubistvima i silovanjem dece“. To piše današnji „Informer“. Tu su fotografije nekih od nas.

Ja sad vama postavljam pitanje – a šta je vaš cilj zapravo? Šta vi hoćete? Evo ga „Informer“ od jutros. Moja fotografija i fotografije kolega. Da ja hoću da silujem decu? E zato ovo mora da se prekine, ovo zlo koje promovišete zadnjih deset godina. Zato Skupština danas, sutra i sve ove dane koje ste smislili da vodite ovde neće više biti ovde, nego će biti sutra na ulici. Ja vam samo kažem – razmislite dobro šta radite, igrate se s narodom.

Ko sprečava poljoprivrednike da dođu u Beograd? Ja pozivam policiju i sve one koji dobijaju naređenja da spreče naše paore da dođu u Beograd, da odbiju naređenje. Niko neće sprečavati bilo koga da dođe ovde. To ćete imati priliku da vidite sutra. Još jedno pitanje za ministra policije Batu Gašića – koliko tačno košta vaša fotelja i čime se to meri? U svakoj normalnoj zemlji, kada se desi ovako nešto, ministar policije podnosi ostavku, u miru i tišini. A videćemo koliko ste spremni da branite tu poziciju. Mi ovde nećemo dozvoliti da razmrcvarite ovu sednicu unedogled, jer to je vaš cilj. Šta je smislio Aleksandar Vučić? Samo da skloni narod s ulice, da ovo traje unedogled. Zaboravite na to. Ja vam zato kažem – ispunite zahteve odmah, REM, članovi REM-a da se sklanjaju odmah, Bata Gašić da odmah podnese ostavku. Ako je mogao Ružić, može i Gašić. I oko toga se s vama više nećemo raspravljati.

Pozivam sve ljude, sve građane da sutra u 18.00 sati ovde dođu, pa ćemo da vidimo koliko će da traje ova sednica. Toliko. Hvala.

PREDSEDNIK: Što se tiče ovog dela u kome ste se obratili meni i komentara vezano za sednicu, da vas podsetim gospodine Jovanoviću, da je sednica zakazana onda kada ste je tražili, onako kako ste tražili, sa dnevnim redom koji ste tražili, da ne bude jedna rasprava nego više rasprava, jer ste vi tako tražili, a vi lično meni pre nekih dva sata na Kolegijumu pred drugim šefovima poslaničkih grupa rekli da smatrate da ne treba da se žuri nigde i da sutra ne treba da se radi uopšte. Samo da vas podsetim na to.

Reč ima, Marko Ristić.

MARKO RISTIĆ: Poštovani, pre nego što postavim pitanje, iskoristio bih priliku da u svoje ime i u ime naše poslaničke grupe i u ime Srpske stranke Zavetnici, izrazim najiskrenije saučešće porodicama preminulih u ovim tragičnim događajima koji su zadesili našu državu i naše društvo.

Postavio bih pitanje, na prvom mestu, Vladi Republike Srbije i MUP-a, tražim da objasne u kom svojstvu i na kom osnovu EU i fondacija SEESAC finansiraju kapanju razoružavanja u Srbiji. Želim da ukažem javnosti da je fondacija SEESAC, nevladina organizacija koju direktno finansira američka vlada, odnosno odeljenje Stejt department na promovisanje razoružavanja u svetu. Takođe, među finansijerima ove fondacije nalaze se i Vlada Savezne Republike Nemačke.

Predstavnici SEESAC blisko sarađuju sa MUP-a i policijom tzv. republike Kosovo. Podsetiću vas da je Evropska komisija samo prošle godine izdvojila šest i po miliona evra za donacije vojsci i policiji tzv. kosovske države. Nemačka Vlada redovno naoružava tzv. kosovske bezbednosne snage. Samo u proteklih nekoliko godina Berlin je izdvojio neverovatnih 170 miliona evra za kupovinu oružja za tzv. oružane snage Kosova.

Postavlja se pitanje – šta je interes Srbije da prihvati pomoć onih koji podržavaju politiku Aljbina Kurtija i nezavisnog Kosova? Očigledno je da iza svega stoje politički interesi i da EU po jednoj strani razoružava Prištinu, dok po drugoj strani promoviše razoružavanje Srbije i na taj način slabi njene sveukupne odbrambene kapaciteta.

Drugo pitanje postavio bih Ministarstvu prosvete – da li ima saznanja o tome da će od juna meseca ove godine nastavnicima u Srbiji biti na raspolaganju tzv. priručnik Haškog tribunala koji će oni moći da koriste kao gradivo na časovima istorije?

Prema pisanju „Večernjih novosti“ u ovom projektu koji finansira EU učestvovali su i pojedini nastavnici istorije iz Srbije, konkretno sa Filozofskog fakulteta u Beogradu i Osnovno škole „Branko Radičević“ iz Batajnice. Očigledno je da ovaj projekat ima za cilj prekrajanje istorijskih činjenica i njihovo prilagođavanje interesima onih koji su izvršili agresiju na našu državu, kako bi naša deca učila istoriju od NATO pakta i Haškog tribunala. Ovo je direktan udarac na svest i budućnost naše dece, ali i nastavak urušavanja i onako posrnulog obrazovanog sistema u zemlji koja postaje sve podložnija uticajima stranih ambasada i nevladinog sektora.

Pitam predstavnike Ministarstva prosvete – da li planiraju da preduzmu nešto po ovom pitanju, kako bi se stalo na put ovakvim pokušajima revizije naše istorije? Da li ćete eksplicitno zabraniti mogućnost korišćenje ovog priručnika u školama?

Takođe, u ime Srpske stranke Zavetnici pitam Ministarstvo i Vladu Republike Srbije – kada će izraditi nacionalni udžbenik za istoriju? Podsećam, da je predsednik Republike to obećanje dao još pre dve godine.

Postavljam pitanje, zašto je taj proces stao? Zašto se ništa ne preduzima po tom pitanju? Da li uopšte postoji iskrena namera ove vlasti da ispuni dato obećanje ili je to samo bio politički propagandni trik radi sticanja političkih poena? Zahvaljujem.

PREDSEDNIK: Srđan Milivojević, ima reč.

SRĐAN MILIVOJEVIĆ: Poštovani građani Srbije, u ime Demokratske stranke izražavam najdublje saučešće porodicama tragično nastradale dece i čuvara u Osnovnoj školi „Vladislav Ribnikar“ i svim porodicama postradalih u Mladenovcu.

U ime slobode, u ime slobodarske tradicije našeg naroda, u ime pobuđene nade, u ime uspravnih dostojanstvenih, hrabrih ljudi, u ime pred 150.000 ljudi date reči koja me obavezuje pitam, predsednika Narodne skupštine i pitam predsednicu Vlade – da li ste čuli zahteve probuđene, pobuđene, uspravne, hrabre i dostojanstvene Srbije?

Da li ste čuli zahtev da Bratislav Gašić podnese ostavku, kao i Branko Ružić, da bude smenjen Aleksandar Vulin, da budu oduzete nacionalne frekvencije televiziji Pink trovačnici, mržnjom našeg društva i drugim televizijama koje krše kodeks? Da li ste čuli zahtev da bude smenjen REM?

Mi nismo došli da se oko tog zahteva cenkamo i da razvlačimo u nedogled. Danas ste mogli da podneste ostavke koje traži Srbija, imate rok do 18,00 sati sutra. Možete klimati glavom, odmahivati glavom, negirati zahteve građana. Možete nas nazivati fukarama, bagrom, ološima, tifusarima, i klimati glavom na te reči sada. Možete nas nazivati i da smo i sa dna kace, možete govoriti šta god hoćete o nama, deliti nas na krezave, umivene, lepe. Priznajem, ja sam krezav, slomili ste mi zube 9. marta u borbi za slobodu i dalje se borim za slobodu, hrabro i nepokolebljivo sa onima koji imaju zube i spremni smo te zube da pokažemo. Spremni smo da pokažemo te zube Srbiji.

Pitam vas, jeste li vi videli nikad veći ugled Srbije u svetu? Jeste li videli naslov u „Njujork tajmsu“? Aleksandar Vučić sarađuje sa Belivukovim klanom? Vi sada možete kazati da je Dragan Šolak kupio i „Njujork tajms“, ali da nije kupio možda i Rusku raj agenciju, da nije kupio i „Gardijan“. Pa, nema od istoka do zapada novinske agencije koja ne kaže ko ste i kakvi ste i ceo svet je pokazao sliku ponosne i uspravne Srbije. Gledajte, građani Srbije ovo niste imali prilike da vidite na RTS-u, 150.000 ljudi traži pravdu.

Možete sklanjati kameru sa mene sada i možete se smejati, ali građani Srbije ovaj smeh je pozivnica na miting. Možete negirati naše zahteve, a ako ne želite da čujete naše zahteve, uskoro će svi ovi zahtevi biti pretočeni u samo jedan zahtev i cela Srbija zna koji je to zahtev i svi smo taj zahtev kazali. A vi nas možete nazivati silovateljima i da hoćemo da silujemo decu. Podsećam vas, građani Srbije, da je ova naslovna strana „dezinformera“ najbolja pozivnica sutra na protest u 18,00 sati ispred Skupštine Srbije. Kažem vam, niko od nas nije uhapšen jer je napastvovao dete, ali odbornik sa liste SNS u Odžacima je napastvovao dete i on se nalazi u pritvoru ovog trenutka. Imajte to na umu sutra kada pođete. Imajte na umu poziv Aleksandra Vučića, evo ponovo „dezinformera“, pošto me tek sada kamera snima, pogledajte dobro stranicu sramote.

Hoćete u takvoj atmosferi da razgovaramo? Hoćete u takvoj atmosferi da idemo na izbore? Samo jedan zahtev, ako do sutra u 18,00 sati nema ostavki, samo jedan zahtev, ako nećete da prihvatite glas razumne, dostojanstvene i ponosne Srbije.

Za kraj, vama koji prizivate novi Majdan, novu Budimpeštu, novi Prag, nećemo dozvoliti da tenkovima izgrdite ljude, nema praškog proleća u Srbiji. Dođite građani Srbije sutra na srpsko proleće da udahnemo slobodu punim plućima, da kažemo dole tiranin, živela slobodna Srbija. Svi pred Skupštinu sutra u 18,00 sati. Do pobede i do slobode.

PREDSEDNIK: I vama da kažem, pošto ste se obratili meni, vezano za neku žurbu, hitnost ili šta već, vi ste me na istom ovom Kolegijumu, na kom je Ćuta Jovanović izrazio želju da se sutra ne radi, vi ste izrazili interesovanje da danas radimo do 18,00 časova, ne duže, pa ćemo vam izaći u susret u tom pogledu.

Reč ima, Miroslav Aleksić.

MIROSLAV ALEKSIĆ: Poštovani građani Srbije, izražavam najiskrenije i najdublje saučešće porodicama i prijateljima svih tragično nastradalih žrtava, dece, u ime poslaničkog kluba Narodne stranke i u svoje lično ime.

Tužno je danas gledati kako se smejete u ovom danu sa ovom temom na sednici, kada svi treba da pokažemo dodatnu ozbiljnost, dodatno dostojanstvo i da pokažemo svest o ovoj tragediji koja se dogodila.

Nažalost, gospodo koji činite vlast danas, vi se smejete, dovikujete, galamite i to je zapravo ključna poruka koju šaljete građanima Srbije - baš vas briga za 18 mladih života. Baš vas briga.

Ja postavljam danas pitanje ovde Ani Brnabić, premijerki ove zemlje, pošto kaže da ništa nisu krivi, da nema političke odgovornosti, hoću da pitam i vas da li osećate odgovornost? Da li imate obraz i da li smete da stanete pred građane Srbije? Šta ste uradili od zločina u Velikoj Ivanči, kada je 9. aprila 2013. godine 13 ljudi izgubilo živote takođe u masakru? Šta ste uradili od jula 2016. godine, kada je u Žitištu zbog ljubomore čovek ubio petoro ljudi i ranio 22 ljudi? Šta ste uradili kada je 22. novembra 2019. godine u srednju ekonomsko-ugostiteljsku školu u Velikoj Plani upao čovek sa automatskom puškom iz koje je pucao, sa bombama i drugim naoružanjem držao decu kao taoce? Pukom srećom niko nije stradao jer su ga savladali profesori te škole. Šta ste uradili? Šta ste uradili po pitanju Aleksinog zakona?

Jedanaest godina vladate u Srbiji. Gde vam je odgovornost što niste uradili ništa da preventivno delujete i sprečite masakr koji se dogodio? Ćutali ste i zapošljavali vaše partijske poslušnike na najodgovornija mesta u bezbednosnim službama, proganjali opoziciju i hvalili se. Međusobno ste jedni druge hvalili i sada vas ova tragedija, koja nas je sve udarila u lice, nije opametila. I dalje ste nastavili. Nastavili ste po vašim tabloidima da sejete mržnju, da targetirate ljude, da pretite, da delite Srbiju. To radite deset godina.

Nastavili ste na vašem „Pinku“ i na vašem „Hepiju“ isto da radite. Imate specijalne emisije po ceo dan gde govorite o tome kako neko hoće nečiju glavu. Ne, to vi hoćete i vi to radite svih ovih godina i treba da se stidite toga. To vidi cela Srbija.

Nećete sakriti to što lažete koliko je ljudi na protestima. Nećete pobeći od odgovornosti i to što niste spremni da ispunite zahteve Srbije protiv nasilja.

Ti ljudi ne traže ničiju glavu. Nemojte da lažete. Ti ljudi traže Srbiju koja će biti bezbedna i sigurna za našu decu. Ti ljudi traže Srbiju u kojoj se neće na nacionalnim frekvencijama promovisati mržnja, nasilje, agresija, laž i nemoral. To ste vi i to su vaše vrednosti. Vaš je „Pink“, vaš je „Hepi“, „Informer“, „Alo“. Sve je vaše i shvatite to danas. Ako danas ne shvatite, nećete nikada shvatiti, gospodo.

Odgovornost je ovde u ovom domu, odgovornost je na Andrićevom vencu, odgovornost je u Vladi Republike Srbije. Trebali ste da izađete i da kažete – da, imamo odgovornost, svi smo odgovorni, celo društvo, ali i mi, jer vi ste ti koji imate apsolutnu vlast, gospodo, u Srbiji.

Ja vas pozivam da se ne igrate sa životima građana Srbije. Pozivam vas da ispunite zahteve, da REM podnese ostavke. „Hepi“ i „Pink“ moraju da izgube nacionalne frekvencije zato što krše zakon, da se ugase sa nacionalnih frekvencija. Tu nema razgovora. Ostavke moraju da podnesu zbog objektivne odgovornosti nadležni ministri. Mora neko da odgovara u Srbiji za nešto što je loše uradio ili što nije radio.

Ovi koji targetiraju na naslovnim stranama sve ljude koji kažu reč protiv režima ne smeju da izdaju to više, jer to mi plaćamo, plaća „Telekom“, plaća „Srbijagas“, plaća EPS. Cela država plaća njihovo izdavanje.

Pozivam sve građane Srbije sutra u 18.00 časova ovde ispred Skupštine. Do ispunjenja zahteva, gospodo, nema odustajanja… (Isključen mikrofon.)

PREDSEDNIK: Hvala.

Reč ima Gorica Gajić.

GORICA GAJIĆ: Hvala, predsedniče.

U ime poslaničke grupe Nada, Nova demokratska Stranka Srbije i POKS izražavamo najdublje saučešće porodicama stradale dece i mladih ljudi u ovim tragedijama.

Posle ove dve tragedije u Osnovnoj školi „Vladislav Ribnikar“ i u okolini Smedereva i Mladenovca, posle svih ovih događanja u školi u Odžacima, posle 18 ubijenih žena od početka godine do danas, očito je da Srbija postaje sve manje bezbedno mesto za sve nas, a izgleda najviše za najranjivije grupe, za decu i to decu koja su u školama i za žene koje su žrtve nasilja.

Nažalost, naše društvo postaje i sve podeljenije i zato ću postaviti nekoliko pitanja različitim ministarstvima.

Prvo pitanje je Ministarstvu prosvete. Da li je i zašto otkazano Republičko takmičenje iz srpskog jezika i jezičke kulture koje je, po programu takmičenja, zakazano za 27. maj u Tršiću i da li je otkazana Konferencija Čitalići, gde se okupljaju deca koja najviše knjiga pročitaju u toku godine i raspravljaju o tim pročitanim knjigama, a koja je zakazana za 26. i 27. maj u Aleksincu?

Kažu roditelji, a kažu i nastavnici da nema autobusa da prevezu decu. Sve autobuse zakupila je SNS za najavljeni miting 26. maja. Gospodo, kome u ovom momentu, kada je bezbednosna situacija toliko rovita, treba jedan, kako vi kažete, najveći miting u novijoj istoriji politike, neka bude i kontramiting? Zašto da okupimo tolike ljude i da sve to košta, po nekoj prostoj računici, preko četiri miliona evra? Ko to, gospodo, plaća?

Pitanje za Ministarstvo pravde – zašto još uvek nije uspostavljena centralna evidencija slučajeva nasilja u porodici, u skladu sa Zakonom o sprečavanju nasilja u porodici koji treba da vodi Republičko javno tužilaštvo? Kada će se to desiti? Kada će femicid biti inkriminisan kao posebno krivično delo? Da li će se i kada revidirati opšti protokol o postupanju i saradnji ustanova organa i organizacija u situacijama nasilja nad ženama, u porodici i u partnerskim odnosima koji je donet još 2011. godine?

Pitanje za Ministarstvo unutrašnjih poslova – na koji način se u praksi osigurava adekvatna primena i praćenje poštovanja izrečenih mera zaštite od nasilja, a koje se izriču u skladu sa zakonom o sprečavanju nasilja u porodici?

U velikom broju femicida žrtve su prethodno prijavile nasilje, izrečene su hitne mere, ali nisu bile delotvorne u praksi.

Pitanje za Ministarstvo za rad, zapošljavanje, boračka i socijalna pitanja. Strategija za sprečavanje i borbu protiv rodno zasnovanog nasilja prema ženama doneta je 2021/25 godinu. Međutim, još nema akcionog plana koji definiše i aktivnosti, rokove i odgovorne institucije. Kada se očekuje usvajanje funkcionalnih i strukturalnih standarda namenjenih prihvatilištima, odnosno sigurnim kućama za njihove korisnice, ali i za zahtev za licenciranje?

Pitanje za Ministarstvo zdravlja – da li će Ministarstvo zdravlja podržati i kako zdravstvene ustanove i druge aktere u pružanju podrške žrtvama seksualnog nasilja i silovanja? Šta je sa obećanjem da će do 31. marta svi oni zdravstveni radnici koji su angažovani u vreme kovida da dobiju status posle dve godine, jer posle dve godine ili će dobiti otkaz ili će dobiti ugovor za rad na neodređeno vreme?

Na kraju, pitanje za Ministarstvo poljoprivrede – da li mislite da će otkupna cena od 18 do 20 dinara za novi rod pšenice pokriti troškove setve, žetve i ostalo, pšenice, u našoj zemlji ili mislite da treba da dozvolim o uvoznom lobiju da uvozi pšenicu, ali onda da kažemo našim poljoprivrednicima zaparložite svoja imanja, nemojte više da sejete pšenice, jer sa ovom cenom nećete pokriti troškove, nego ćete otići u minusnu kalkulaciju?

Hvala.

PREDSEDNIK: Reč ima Marinika Tepić.

MARINIKA TEPIĆ: Zahvaljujem.

Najpre, izražavam najdublje saučešće u ime poslaničke grupe Ujedinjeni i u svoje lično ime porodicama tragično stradale dece, mladih i čuvara u OŠ „Vladislav Ribnikar“ na Vračaru.

Danas, kada u nastavku ove rasprave i sednice treba da raspravljamo o bezbednosnoj situaciji u zemlji, režimski tabloid, već su pominjale kolege, vaš tabloid „Informer“, izašao je sa ovom naslovnom stranom.

Za one koji nisu videli i stvarno ću zamoliti RTS da prikaže ovo u kameru, ovde se naše kolege narodni poslanici, ovde se opozicioni lideri stranaka optužuju da prete silovanjem dece i ubistvom predsednika Republike, najtežim krivičnim delima i to samo dve nedelje nakon što je devetoro dece ubijeno i još osmoro mladih u selima oko Mladenovca.

Zato tražim od ministra unutrašnjih poslova, ministra policije, tužilaštva da hitno odgovori na sledeća pitanja - šta od jutros policija radi povodom ovog teksta, možda sada RTS uhvati, povodom ovog teksta skandaloznog i monstruoznog teksta u vašem režimskom "Informeru" da opozicioni lideri i naše kolege ovde prete silovanjem dece i ubistvom predsednika, šta je policija preduzela tim povodom, šta je ministar Gašić uradio tim povodom, da li je tužilaštvo tražilo da se prikupe dodatne informacije, da li su zvali ove ljude da ih pitaju o tome nešto, da li su zvali glavnog urednika "Informera", Dragana Vučićevića, da on iznese svoja saznanja o tome pa da vidimo šta to Vučićević zna više od Gašića i od Zagorke Dolovac ili će biti da svi znaju da je ovo monstruozna laž, još jedna monstruozna laž, još jedna promocija agresije i mržnje, ali da je lakše da Vučićević to plasira, a da svi ostali okrenu glavu?

Isto tako tražim da se, ako se utvrdi da su ove monstruozne optužbe tačne, moje kolege, predsednik moje stranke Dragan Đilas, koji je takođe tu, odmah privedu i pritvore. Ako se ispostavi da nisu tačne, da se odmah privede Dragan Vučićević i da ovo zlo konačno stane, jer ovo radite deset godina. Sejete mržnju, agresiju, delite ljude, puštate kriminalce, osuđene kriminalce na televiziji sa nacionalnom frekvencijom - "Pink" i "Hepi", pa vaš Kristijan Golubović koji daje na jednoj televiziji uputstva kako da se izvrši ubistvo čoveka i da ostanete nekažnjeni. Posle kaže, isto na televiziji sa nacionalnom frekvencijom, nažalost moram da citiram Kristijana Golubovića, "SNS je prava stvar za sve". Tačno, SNS je prava stvar baš za takve kao što je on. Mi ne želimo takvu Srbiju, mi ne želimo takvo društvo. Mi želimo da ova mržnja i nasilje stane.

Kaže premijerka Brnabić - sistem nije zakazao, desilo se samo, niko nije kriv. E, pa neće biti. Evo vam podaci za ubicu iz Mladenovca, koji je počinio drugi masakr za manje od 48 sati. Ubica iz Mladenovca ima krivični dosije, i to maloletnički, još od 2020. godine ovde u Višem javnom tužilaštvu u Beogradu.

Šta se dogodilo sa tim? Predmet je odmah arhiviran bez i jedne jedine provere. Tražim od Višeg javnog tužilaštva da kaže ko je naložio da tužiteljka Nataša Dubak arhivira odmah predmet ovog ubica koji je tada napao službeno lice. Dakle, krivično delo – napad na policajca. To tražim.

Te odgovore dugujete roditeljima ubijenih. Te odgovore dugujete celoj Srbiji, a ja sa ovog mesta pozivam celu Srbiju da sutra u 18.00 časova, ispred Narodne skupštine dođe na miran protest i da ne naseda ni na kakve provokacije, jer poslednjom informacijom, završavam, na koju, takođe, tražim hitan odgovor da li je tačno i šta je preduzeto povodom informacije da je lice iz BIA poslato da se sastane sa Mišom Vacićem kako bi dogovorili, organizovali incidente sutra na protestu, a za optužili mirne građane. Hvala.

PREDSEDNIK: Reč ima Nataša Bogunović.

Izvolite.

NATAŠA BOGUNOVIĆ: Poštovani predsedniče, poštovane kolege poslanici, građani Srbije, danas želim da postavim pitanje ministarki zdravlja, prof. dr Danici Grujičić.

Ja dolazim iz zdravstvenog sistema koji predstavlja jedan od najmobilnijih, ali i najfrekventnijih sektora našeg društva. Ta mobilnost i spremnost i posvećenost ispoljava se ne samo u pružanju zdravstvene zaštite našim građanima u redovnim uslovima i na svim nivoima, već spremnost zdravstvenog sistema za očuvanje zdravlja u vanrednim okolnostima. Taj kvalitet je zdravstvo Srbije pokazalo za vreme kovid pandemije, pokazalo je, nažalost, i za vreme ovih tragičnih događaja kojima smo svedočili početkom ovog meseca, a kada su svi naši zdravstvenih radnici urgentno primali i urgentno zbrinuli povređene iz ova dva nezapamćena masakra.

Naša Vlada i resorno ministarstvo poslednjih godina intenzivno i značajno ulažu u unapređenje zdravstvenog sistema radi pružanja kvalitetnih zdravstvenih usluga i organizovanja zdravstvenih ustanova.

Složićemo se da su medicinski kadrovi jedan od najvažnijih stubova zdravstva, a time i očuvanje zdravlja stanovništva koji je najveći resurs države svake, pa i naše.

Moj fokus danas jesu medicinske sestre i tehničari koji nose ogromnu odgovornost u pružanju zdravstvenih usluga našim građanima. Zato u Srbiji trenutno, pored lekara različitih specijalnosti, nedostaju medicinske sestre i tehničari, a taj nedostatak nije lako nadomestiti. Iako naše ustanove imaju dosta otvorenih konkursa, na te konkurse javlja se prilično malo kandidata zato smo u obavezi da učinimo sve što je moguće da zaustavimo njihov odlazak u zemlje zapada koji su im otvorili širom vrata.

Pre oko godinu i po dana izradili smo Predlog zakona o sestrinstvu i medicinskim tehničarima, odnosno zakon o zdravstvenoj nezi je predat ovde u Skupštini. Ovim zakonom bi se utvrdili svi sadržaji i način delovanja medicinskih sestara i zdravstvenih tehničara. Zakonom bi bile obuhvaćene medicinske sestre i tehničari svih smerova.

Kao što znamo, u zdravstvu rade sestre srednjeg obrazovanja, ali rade i sestre više stručne spreme, master studija, strukovne sestre, diplomirane medicinske sestre, magistri sestrinstva, doktori sestrinstva, što je velika stručna podrška funkcionisanju zdravstva.

Važno je istaći da ovakve zakone, zakone o zdravstvenoj nezi su primenile sve zemlje u okolini, čak i one zemlje koje imaju niži nivo zdravstvenog sistema od našeg.

Moje pitanje za ministarku zdravlja, prof. dr Danicu Grujičić, koja je, od stupanja na dužnost, pridala važnost kadrovima u zdravstvu, kada se planira usvajanje predloga o sestrinstvu i medicinskim tehničarima, odnosno Predlog zakona o zdravstvenoj nezi, kako bi se precizno uredila njihova uloga i status i time sprečio daljni odliv ove zdravstvene struke bez kojih zdravstvena zaštita ne može biti dovoljna, niti efikasna? Upravo zbog činjenica da medicinske sestre i tehničari pružaju najneposredniju negu pacijentima, veoma često kvalitet pružene zdravstvene zaštite meri se upravo odnosom medicinskih sestara prema pacijentu. Hvala.

PREDSEDNIK: Reč ima Aleksandar Mirković.

ALEKSANDAR MIRKOVIĆ: Poštovani gospodine predsedniče, poštovane koleginice narodne poslanice i kolege narodni poslanici, na samom početku bih, u svoje lično ime, ali i u ime naše poslaničke grupe, izjavio saučešće svim porodicama tragično nastradale dece i onih ljudi u Mladenovcu.

Moje prvo pitanje je upućeno MUP-u, REM-u, nadležnom tužilaštvu, svim onim ljudima koji mogu da nam daju adekvatan odgovor na to - da li i do kada će biti dozvoljena kampanja mržnje, poziva na ubistvo predsednika Aleksandra Vučića i njegove porodice, ali i svih nas?

Moje prvo pitanje se odnosi na gostovanje ideologa i jednog od organizatora ovih protesta, Jove Bakića, na televiziji „Nova S“, koji je uživo u programu pozvao sve građane da se naprednjaci jure po ulici. Citiraću ga: „Oni ne mogu da izgube na izborima, ali u jednom trenutku će biti nadjačani. U tom trenutku narod će ih juriti po ulicama i ja to jedva čekam. Plivaće po Savi i Dunavu. Bežaće oni koji budu živi“.

Na potpitanje da li to stvarno misli, potvrdio je: „Da, ja to mislim“. Nakon toga je nastavio: „Ja ne verujem u Boga, ali ako Bog postoji ni on im neće pomoći. Njima nema spasa“. Na pitanje novinarke koja je vodila tu emisiju kako to misli da njima nema spasa, ponovio je: „Da, njima nema spasa, ni na ovom, ni na onom svetu“.

Ovde smo čuli u prethodnih nekoliko navrata u obraćanju poslanika da ste se pozivali da se sa govorom mržnje prestane, pozivate da se ugase neke televizije. Ja vas sada pozivam da osudite ovakvo ponašanje i pitam vas da li ćete tražiti da se ugasi i „Nova S“ zato što se na toj televiziji uživo u programu poziva na ubistvo svih nas koji ovde sedimo? Naravno da to nećete uraditi.

Ako vam ovo nije dovoljno što je Jovo Bakić rekao, samo dan kasnije ili dva, na drugoj televiziji, „N1“ gostovao je Borović, advokat koji je do juče bio sa vama neki stranački saborac, koji je takođe uživo u programu rekao: „Ovo što radi Vučić sa ovim mitingom nije dobro i neće mu pomoći, jer je isto tako Čaušesku organizovao miting gde je bilo 100 ili 200 hiljada ljudi, a onda već sutradan bio uhapšen i to ga je koštalo glave“.

Kolege narodni poslanici koji sedite preko puta mene sada, da li ćete se zalagati, da li ćete sada pozvati da se ukine „N1“ i da se prestane sa ovim govorom mržnje koji pogađa sve nas ovde, ali i one ljude koji nisu u sali koji samo podržavaju ili glasaju za SNS? Nećete to uraditi, ja to znam.

Moje drugo pitanje je upućeno MUP-u, Tužilaštvu, takođe Zaštitniku građana. Jedan od organizatora, ironije gle, skupa „Srbija protiv nasilja“, jeste i Milovan Brkić, ideolog opozicije koga citiraju ovde konstantno, koji je na to skupu, zamislite, pozvao na ubistvo predsednika Aleksandra Vučića, i to rečima: „Vreme je da mladi klinci reše sudbinu Srbije, uzmu puške u ruke i na taj način je reše, a mi umesto ove šetnje da pređemo preko puta i idiotu otkinemo glavu“, uz psovanje majke predsedniku Aleksandru Vučiću.

Pitam vas,da li se neko od vas koji ste učestvovali u tom prostoru ogradio od te izjave?

(Više narodnih poslanika opozicije dobacuje s mesta: Jeste.)

Da li ste rekli da ste protiv toga?

(Više narodnih poslanika opozicije dobacuje s mesta: Jesmo.)

(Više narodnih poslanika opozicije dobacuje s mesta: Svi.)

Boga mi, ja to nigde nisam ni čuo, ni video.

Za sam kraj, ako su to vrednosti za koje se vi zalažete, nemojte biti licemerni i ovde urlati da se borite protiv nekakvog nasilja jer vi upravo nasilje i vršite.

Za sam kraj, ostalo mi je toliko vremena, ovde preda mnom se nalazi više od 10 poslanika koji su direktno ili indirektno učestvovali u različitim vrstama nasilja, pozivanjem na nasilje i golom mržnjom, od Marinike Tepić koja je htela da iseli novinara iz Pančeva, Srđana Milivojevića koji je pozvao da Danilo i Andrej Vučić završe u šahtu kao Gadafi…

(Srđan Milivojević: Što me nisi tužio, kukavice?)

(Đorđe Stanković: Vreme! Vreme! Vreme, predsedniče!)

Bora Novaković koji je organizator, koji je samim tim došao u najparadoksalniju situaciju jer je on osuđen za nasilje šest meseci ili dve godine uslovno zato što je tukao policajce u Vrbasu.

Mogu da nabrojim za skoro još pet ljudi, od Ivane Parlić koja hoće da šamara poslanike, Dragane Rakić koja će nas sve juriti, Lutovca koji preti šamarenjem Jovanovu i meni, Miketića koji bije policajce na skupu u Novom Sadu itd.

Završavam, samo još jedna rečenica.

(Đorđe Stanković: Vreme! Šta je ovo? Vreme! Vreme, alo, predsedniče!)

Poštovani građani, mislim da ste i u samom izlaganju danas, kao i iz svega ovog što sam ja danas izrekao, ko se ovde zalaže i bori za nasilje.

Za sam kraj, na svašta ste nas navikli proteklih meseci i godina da čujemo od vas, ali da ćete ovako grubo zloupotrebiti tragediju koja je zadesila Srbiju nisam mogao ni pretpostavim, ali što narod kaže – ako je i od vas, previše je.

PREDSEDNIK: Hvala.

(Srđan Milivojević: Da te pitam, što me nisi tužio?)

Milivojeviću, možete li da ne urlate, Milivojeviću? Možete li da ne urlate? Da li razumete da ne treba da urlate?

(Srđan Milivojević: Samo vi radite vaš posao. Što me nisi tužio?)

Bar na ovakvoj sednici, možete li da se uzdržite da ne urlate iz svoje klupe?

(Srđan Milivojević: Pitam čoveka, da ga ohrabrim.)

Niko ništa nije govorio ni tiho, ni glasno dok ste govorili vi, a vi ste morali ponovo da urlate dok pitanje postavlja Mirković i sad ponovo da urlate kada više niko ne govori. Da li vam je to lepo i pristojno ponašanje? Dobro, to je vaše lice, vaše kao i svaki put.

Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Miodrag Gavrilović, Dubravka Kralj, Ksenija Marković, Milica Đurđević Stamenkovski.

Saglasno članu 86. stav 2. Poslovnika, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika, zbog potrebe da Narodna skupština što pre razmotri predloge akata iz predloženog dnevnog reda.

Dostavljen vam je Zapisnik Prve sednice Prvog redovnog zasedanja Narodne skupštine u 2023. godini.

Pošto današnjoj sednici prisustvuje većina od ukupnog broja narodnih poslanika, konstatujem da postoji kvorum za usvajanje zapisnika sa navedene sednice.

Obaveštavam vas da je proverom u Službi za poslove Odbora za administrativno-budžetska i mandatno-imunitetska pitanja utvrđeno da tom Odboru niko od narodnih poslanika nije dostavio u pisanom obliku primedbe na navedeni zapisnik.

Prelazimo na odlučivanje.

Stavljam na glasanje Zapisnik Prve sednice Prvog redovnog zasedanja Narodne skupštine Republike Srbije u 2023. godini, održane 19. i 20. aprila 2023. godine.

Zaključujem glasanje: za – 133, protiv – jedan, nije glasalo 72 od ukupno 206 narodnih poslanika.

Konstatujem da je Narodna skupština usvojila Zapisnik Prve sednice Prvog redovnog zasedanja u 2023. godini.

U sazivu ove sednice, koji vam je dostavljen, sadržan je predlog dnevnog reda sednice.

Saglasno članu 93. Poslovnika, potrebno je da Narodna skupština odluči o predlozima za stavljanje na dnevni red sednice akata po hitnom postupku.

Poslanička grupa Jedinstvena Srbija predložila je da se, po hitnom postupku, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije.

Stavljam na glasanje ovaj predlog.

Zaključujem glasanje: za – devet, nije glasalo 196 od ukupno 205 narodnih poslanika.

Konstatujem da Narodna skupština nije prihvatila ovaj predlog.

Vlada je predložila da se, po hitnom postupku, stavi na dnevni red Izveštaj o bezbednosnoj situaciji u Republici Srbiji nastaloj nakon masovnih ubistava u OŠ „Vladislav Ribnikar“ u Beogradu i na području Smedereva i Mladenovca – u Malom Orašju i Duboni.

Stavljam na glasanje ovaj predlog.

I vi pretpostavljam glasate za dnevni red koji ste želeli sami ili ne želite da glasate za dnevni red koji ste sami tražili?

Zaključujem glasanje: za – 169, uzdržan – jedan, nije glasalo 36 od ukupno 206 narodnih poslanika.

Konstatujem da je Narodna skupština prihvatila ovaj predlog.

Narodni poslanik Radomir Lazović je predložio da se, po hitnom postupku, stavi na dnevni red Predlog odluke o obrazovanju anketnog odbora radi utvrđivanja činjenica i okolnosti koje su dovele do masovnih ubistava u OŠ „Vladislav Ribnikar“ i na teritoriji Smedereva i Mladenovca - u Malom Orašju i Duboni, utvrđivanja propusta u vršenju nadležnosti i preduzimanju odgovarajućih radnji, utvrđivanja odgovornosti nadležnih lica i predlaganja mera.

Stavljam na glasanje ovaj predlog.

Zaključujem glasanje: za – 183, nije glasalo 23 od ukupno 206 narodnih poslanika.

Konstatujem da je Narodna skupština prihvatila i ovaj predlog.

Odbor za kulturu i informisanje predložio je da se, po hitnom postupku, stavi na dnevni red Predlog zaključka povodom Izveštaja Regulatornog tela za elektronske medije o nadzoru programa komercijalnih pružalaca medijskih usluga za period od oktobra 2022. godine do marta 2023. godine, sa posebnim osvrtom na izveštavanje o slučajevima nasilja u televizijskim programima.

Stavljam na glasanje ovaj predlog.

Zaključujem glasanje: za – 183, protiv – dva, nije glasalo 20 od ukupno 205.

Konstatujem da je Skupština prihvatila i ovaj predlog.

Pošto smo se izjasnili o predlozima za stavljanje na dnevni red sednice akata po hitnom postupku, na osnovu člana 93. stav 3. Poslovnika, stavljam na glasanje predlog dnevnog reda u celini.

(Marinika Tepić: A Gašić?)

… dnevnog reda u celini koji podrazumeva četiri tačke koje sam predložio. Sve četiri naravno.

(Narodni poslanici opozicije dobacuju.)

Dakle, videli ste dnevni red. Predložene su četiri tačke. Sada glasamo o dnevnom redu u celini.

Isto pitanje važi, ako želite da glasate za dnevni red koji ste predložili sami, trenutak je da to uradite sada.

(Tatjana Manojlović: Pročitajte dnevni red.)

Dobro.

Zaključujem glasanje: za – 180, nije glasalo 25 od ukupno 205.

Konstatujem da je Narodna skupština utvrdila Dnevni red Treće sednice Prvog redovnog zasedanja Narodne skupštine u 2023. godini, u celini.

Prelazimo na rad po utvrđenom Dnevnom redu sednice.

D n e v n i r e d

1. Izveštaj o bezbednosnoj situaciji u Republici Srbiji nastaloj nakon masovnih ubistava u OŠ „Vladislav Ribnikar“ u Beogradu i na području Smedereva i Mladenovca – u Malom Orašju i Duboni, koji je podnela Vlada;

2. Izveštaj o nadzoru programa komercijalnih pružalaca medijskih usluga za period od oktobra 2022. godine do kraja marta 2023. godine sa posebnim osvrtom na izveštavanje o slučajevima nasilja u televizijskim programima, koji je podnelo Regulatorno telo za elektronske medije, sa Predlogom zaključka Odbora za kulturu i informisanje od 17. maja 2023. godine;

3. Predlog odluke o obrazovanju Anketnog odbora radi utvrđivanja činjenica i okolnosti koje su dovele do masovnih ubistava u Osnovnoj školi „Vladislav Ribnikar“ i na teritoriji Smedereva i Mladenovca – u Malom Orašju i Duboni, utvrđivanja propusta u vršenju nadležnosti i preduzimanju odgovarajućih radnji, utvrđivanja odgovornosti i nadležnih lica i predlaganja mera, koji je podneo narodni poslanik Radomir Lazović;

4. Predlog za glasanje o nepoverenju članu Vlade, ministru unutrašnjih poslova Republike Srbije, koji je podneo 61 narodni poslanik u Narodnoj skupštini Republike Srbije.

Znači, pošto ste vikali iz klupa, videli ste kako izgleda predloženi dnevni red.

Prva tačka je Izveštaj koji je podnela Vlada.

Druga tačka je Izveštaj koji je dostavo REM.

Treća tačka je Predlog odluke o osnivanju anketnog odbora.

Četvrta tačka je – Predlog koji ste podneli vi sa 61 potpisom.

To je dnevni red u celini, za koji, koliko vidim, sada neki od vas nisu glasali. Zašto niste neću da vas pitam. Ali, to je ceo dnevni red.

(Tatjana Manojlović dobacuje.)

Nemojte da vičete više, nemojte da vičete iz klupa.

Manojlović, nemojte da vičete iz klupa.

(Pročitajte nam dnevni red.)

Vi ne možete da se ponašate pristojno ni na jednoj sednici, čak ni na ovoj? Čak ni na ovoj Manojlović, i vi što vičete. Iz koje ste vi poslaničke grupe? Ujedinjeni, a vi iz DS i vi iz Narodne stranke. Veoma lepo, što na taj način pokazujete pijetet i poštovanje. Veoma lepo sa vaše strane.

Sada kao što ste tražili, idemo na raspravu tačku po tačku.

Krećemo sa Prvom tačkom.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju: Ana Brnabić, predsednik Vlade, Bratislav Gašić, ministar unutrašnjih poslova, prof. dr. Danica Grujičić, ministar zdravlja, Maja Popović, ministar pravde, Nikola Selaković, ministar za rad, zapošljavanje, boračka i socijalna pitanja, prof. dr Darija Kisić Tepavčević, ministar za brigu o porodici i demografiju sa svojim saradnicima.

Prva tačka dnevnog reda je Izveštaj o bezbednosnoj situaciji u Republici Srbiji, nastaloj nakon masovnih ubistava u Osnovnoj školi „Vladislav Ribnikar“ u Beogradu i na području Smedereva i Mladenovca - u Malom Orašju i Duboni.

Primili ste Izveštaj o bezbednosnoj situaciji u Republici nastaloj nakon masovnih ubistava u Osnovnoj školi „Vladislav Ribnikar“ u Beogradu i na području Smedereva i Mladenovca - u Malom Orašju i Duboni.

Molim poslaničke grupe, ukoliko to nisu učinile, da odmah podnesu prijave za reč sa redosledom narodnih poslanika. Odnosi se dakle na ovu raspravu i na ovu tačku dnevnog reda naravno.

Prelazimo na razmatranje Izveštaja.

Da li predstavnici predlagača žele reč?

Reč ima predsednica Vlade Ana Brnabić.

Izvolite.

ANA BRNABIĆ: Hvala vam mnogo, poštovani predsedniče.

Pre svega u ime Vlade Republike Srbije i u svoje lično ime želim još jednom da iskažem najdublje saučešće, najdublje saučešće porodicama tragično nastradalih, ubijenih u neshvatljivim monstruoznim zločinima 3. i 4. maja ove godine.

Poštovani narodni poslanici, poštovane građanke i građani Republike Srbije, kao neko ko duboko veruje u demokratske vrednosti, ja verujem da je Narodna skupština pravo mesto za razgovor, razgovor o svim temama, ne performanse, za razgovor o svim temama, a posebno o temama koje su ovako teške, ovako emotivne i ovoliko važne za naše društvo i za naše građane.

Kao predsednica Vlade sedeću ovde, odgovarati na pitanja narodnih poslanika i raspravljati koliko god da bude potrebno o bezbednosnoj situaciji pre i posle ove tragedije, o merama koje smo kao Vlada preduzeli, o očekivanjima od ovih mera i dokle smo stigli sa njihovom implementacijom. Saslušaću sa pažnjom i uvažavanjem svaki dodatni predlog mera kako bi deca iznad svega i svih, ali i svi građani Republike Srbije bili bezbedniji, osećali se bezbednije i kako bi svi zajedno, a ne podeljeno po političkim i svakim drugim linijama, kao što su to radile mnoge druge zemlje nakon sličnih tragedija, a ni u jednoj drugoj zemlji nisu viđene političke podele ili politizacija tragedije, radili na predlozima da kako kao društvo nastavimo dalje.

Mislim da ovo nije vreme za političke podele, iako nažalost upravo sada, danas, vidim da neki i dalje žele da koriste ovo na najgrublji i najbanalniji način za podele. Mislim takođe da je Skupština jedini i apsolutno jedini forum u kome ozbiljni i odgovorni političari treba da raspravljaju o merama, koje kao društvo preduzimamo.

Ukratko ću dati pregled bezbednosnih mera pre tragedije sa posebnim akcentom na škole.

Ministarstvo unutrašnjih poslova Republike Srbije izradilo stratešku procenu javne bezbednosti za period 2022. do 2025. godine, koja prikazuje stanje i kretanje javne bezbednosti, identifikuje ključne bezbednosne pretnje, rizike, i predlaže strateške prioritete u radu policije. Stanje javne bezbednosti u Republici Srbiji se prati i procenjuje na osnovu dva ključna pokazatelja – objektivne prirode kroz statističke podatke i subjektivne prirode kroz percepciju građana.

U skladu sa strateškom procenom javne bezbednosti između ostalih, strateški prioriteti su sprečavanje i suzbijanje krivičnih dela i prekršaja izvršenih na javnom prostoru i sprečavanje i suzbijanje nasilja sportskim priredbama i školama. Bezbednost dece, učenika i škola je jedan od prioriteta u radu policije.

Policija Republike Srbije kontinuirano prati stanje bezbednosti u ovoj oblasti i u skladu sa procenama bezbednosti o ugroženosti usmerava svoje aktivnosti koje se odnose na preventivno delovanje promotivne i edukativne kampanje.

Na teritoriji Republike Srbije policijske uprave, i ovo mi je izuzetno važno da čuju i svi narodni poslanici i svi građani Republike Srbije, na teritoriji Republike Srbije policijske uprave na početku svake školske godine imaju obavezu da izvrše analizu stanja bezbednosti učenika i škola u prethodnoj školskoj godini sagledavajući krivična dela i prekršajne javnog reda i mira i druge bezbednosne pokazatelje, kao i ostvarenu saradnju sa školama i školskim upravama.

U okviru toga, u prvoj polovini svakog septembra organizuju se sastanci sa direktorima škola i predstavnicima školskih uprava, sa ciljem sagledavanja najprisutnijih bezbednosnih rizika i pretnji i definisanja mera i aktivnosti za njihovo prevazilaženje.

U školama gde je doneta zajednička ocena od strane direktora škole i komandira policijske ispostave opredeljeni su školski policajci koji vrše delatnosti na pozorničkim rejonima koji obuhvataju područje škole i deo naselja u neposrednoj okolini škole.

Radno vreme školskih policajaca je planirano u skladu sa bezbednosnom problematikom, a u vreme raspusta, u skladu sa procenom.

Od 2018. godine obučeno je 327 policijskih službenika opšte nadležnosti da rade kao školski policajci.

U toku školske 2022/23 godine policija je preduzela značajne aktivnosti na realizaciji preventivno edukativnih programa usmerenih na podizanje svesti učenika o bezbednosnoj samozaštiti i održala ukupno 3.385 predavanja, tribina, radionica, poseta učenika policiji, druženja učenika sa policijom na javnom mestu.

U skladu sa programom rada Vlade Republike Srbije do 2026. godine i prioritetom unapređenje bezbednosti dece, mladih i prosvetnih radnika u ustanovama obrazovanja i vaspitanja, preduzete su aktivnosti na pripremi za puštanje u rad elektronskog sistema prijave nasilja za građane i nadležne organe i ustanove u okviru nacionalne platforme za prevenciju nasilja koja uključuje decu, to je platforma „Čuvam te“.

Pored video snimaka sa predavanjem na različite teme u vezi sa bezbednošću i vršnjačkim nasiljem, na platformi „Čuvam te“ kreiran je sistem za prijavu nasilja koji će koristiti građani, nadležni organi i ustanove.

Na jednom mestu, preko trijažnog tima koji je uspostavljen u okviru Ministarstva za informisanje i telekomunikacije, svi nadležni organi će pratiti svaku, bukvalno svaku prijavu nasilja prema detetu i tok njenog rešavanja, tako da će status prijave biti dostupan u svakom trenutku, a takođe i građani će moći da podnose prijave trijažnom timu i prate tok i ishod.

Ovaj sistem za prijavu nasilja će početi da funkcioniše od sutra, 19. maja ove godine.

Što se tiče policijske uprave za grad Beograd, na području Beograda nalazi se 327 vaspitno-obrazovnih ustanova, i to 199 osnovnih škola, 103 srednje škole i 25 škola za osnovno i srednje obrazovanje.

Od 3. maja ove godine na unapređenju stanja bezbednosti u školama u Beogradu je bilo, odnosno do 3. maja u školama je bilo angažovano 140 školskih policajaca koji su pokrivali 205 škola, 140 osnovnih i 65 srednjih škola, za koje je na početku godine procenjeno da su bile bezbednosno ugroženije, dok su ostale škole pokrivane kroz redovnu službu.

Nakon tragičnog događaja u osnovnoj školi „Vladislav Ribnikar“, istoga dana je naloženo da policijske uprave ostvare kontakt sa direktorima svih škola, radi usaglašavanja prioriteta za unapređenje bezbednosti u školama i da izvrše analizu stanja bezbednosti.

Naloženo je da novim planovima pojačanih mera i aktivnosti planiraju angažovanje maksimalnog broja policijskih službenika na pozorničkim rejonima u blizini škola, uz intenziviranje zajedničkog rada svih linija policije.

Nakon drugog tragičnog događaja u skladu sa merama koje je Vlada Republike Srbije donela, naloženo je hitno pojačano vidljivo prisustvo policije na javnim prostorima i objektima.

Policijski službenici su u obavezi da na područjima svih osnovnih i srednjih škola za vreme održavanja nastave odnosno prilikom dolaska i povratka učenika iz škole preduzmu mere bezbednosne zaštite i posebnu pažnju usmere na rano prepoznavanje mogućih rizika i pretnji.

Policijski službenici opšte nadležnosti, njih 12.368, saobraćajne i kriminalističke policije, su već počeli i u narednom periodu će nastaviti obezbeđivanje 1.832 škole, kako državne, tako i privatne. Angažovan je maksimalan broj policijskih službenika na javnim prostorima i objektima na kojima boravi ili se okuplja veći broj građana. Preduzimaju se intenzivne aktivnosti na kontroli držanja i nošenja oružja, prikupljanju saznanja i pronalasku neovlašćenog držanja i nošenja oružja.

Na području Beograda uspostavljena je akcija „Salus“, u cilju stabilizovanja stanja bezbednosti i vraćanja osećaja sigurnosti građana. Akcija „Salus“ na teritoriji grada Beograda sprovodi se od 8. maja ove godine, u vremenskom periodu od osam časova do 22 časa, a angažovani policijski službenici sprovode opservaciju kritičnih mesta u i oko školskih objekata, legitimišu sumnjiva lica, proveravaju sumnjiva vozila i rade na zapažanju bezbednosno interesantnih pojava.

Nakon donošenja zaključaka Vlade Republike Srbije od 4. maja…

Ja se izvinjavam, ali mi je zaista žao što narodni poslanici, određeni narodni poslanici opozicije, koji su takođe tražili i zahtevali ovaj izveštaj koji smo sa dužnom pažnjom i poštovanjem pripremali, došli u Skupštinu, na vaš poziv, treba da predstavimo Skupštini, da razgovaramo na najozbiljniji mogući način o najtežoj mogućoj temi, jedino što je vama važno izgleda je da li vas je RTS snimio ili vas RTS nije snimio, a ne šta ja imam da kažem u okviru izveštaja koji ste sami tražili.

(Jovanović Stefan: Jel vam žao ili vam je smešno?)

Jel zaista mislite da je ovo način na koji mi kao odgovorni ljudi, valjda svi mi odgovorni, ja ne delim ovde vas i nas i ja nisam od onih koji kažu da vama nije žao a da je nama žao, valjda je žao svakome ko je čovek, ali svako ko je odgovoran političar, ako je želeo da traži izveštaj, tražio ga je valjda da bi ga čuo, a ne da bi pravio performans.

(Dragana Rakić: Šta je smešno?)

PREDSEDNIK: Prekinite da dobacujete, Rakić!

Jel vas nije bar malo sramota da se ponašate tako i da dobacujete?

(Milenko Jovanov: A šta je vama smešno, licemeri jedni.)

Izvinite, gospođo Brnabić, nastavite.

ANA BRNABIĆ: Hvala.

Nakon donošenja zaključka Vlade Republike Srbije od 4. maja, ministar unutrašnjih poslova naložio je da se preduzmu sve mere u cilju provere ispunjenosti zakonskih uslova svih vlasnika za dalje držanje oružja, sa posebnim osvrtom na to da li se to oružje drži obezbeđeno i zaključano…

(Milenko Jovanov: Koliko puta treba majku da mi psujete. Koliko puta, Rakićka? Kako te nije sramota? I vi da pričate o nasilju?)

PREDSEDNIK: Jel mogu da zamolim narodne poslanike, naravno da ne psuju, ali da ne govore ništa. Ništa da ne govore sada. Saslušajte izveštaj koji ste tražili.

Dozvolite predsednici Vlade da završi izlaganje.

ANA BRNABIĆ: Hvala.

Dakle, 4. maja, ministar unutrašnjih poslova Bratislav Gašić naložio je da se preduzmu sve mere u cilju provere ispunjenosti zakonskih uslova svih vlasnika za dalje držanje oružja, sa posebnim osvrtom na to da li se oružje drži obezbeđeno i zaključano, kao i da li se drži odvojeno od municije.

Preduzete su takođe mere i radnje sa ciljem da se obezbedi moratorijum od dve godine na izdavanje dozvola za držanje i nošenje oružja. Naloženo je da se izvrši kontrola rada svih streljana na teritoriji Republike Srbije i do sada je izvršena kontrola rada u 25 streljana. Ove godine, 5. maja ministar unutrašnjih poslova doneo je naredbu o predaji neregistrovanog oružja, koja je otpočela 8. maja i trajaće do 8. juna ove godine.

Ovom naredbom predviđeno je da vlasnici oružja koji drže neregistrovano oružje mogu predati to oružje i municiju bez dokazivanja porekla i bez pravnih posledica za neovlašćeno držanje i nošenje nelegalnog oružja.

Od pokretanja akcije, 8. maja u 7.00 časova do 17. maja do 19.00 časova, za devet dana, ukupno je predato 26.339 komada oružja, od toga 21.059 oružja i 5.280 minsko-eksplozivnih sredstava i 1.105.267 komada municije. Koliko je ova akcija uspešna, najbolje govori podatak da je tokom celog prethodnog poziva 2020. godine predat ukupno 541 komad vatrenog oružja, 11 bombi i jedno minsko-eksplozivno sredstvo i 2.978 komada municije. Ja i ovom prilikom želim da se zahvalim svim našim građanima koji su odgovorno i ozbiljno postupili i odazvali se na poziv da predaju oružje i pozivam sve da ovo učine do 8. juna 2023. godine.

Višestruka ubistva su, nažalost, okarakterisala i ranije periode. Počev od 2000. godine izvršeno je ukupno 14 višestrukih ubistava na teritoriji Republike Srbije, sa četiri i više usmrćenih, od kojih su najmasovnija bila u Velikoj Ivanči 2013. godine, sa 13 usmrćenih, u Jabukovcu, Negotinu 2007. godine, sa devetoro usmrćenih lica i Leskovcu 2002. godine, sa sedam usmrćenih.

Kako bi se ovome oduprli i pokušali da sprečimo ovakve tragedije i zločine u budućnosti, Vlada nastavlja sa implementacijom mera koje smo usvojili u borbi protiv nasilja.

Pod jedan, i najvažnija mera, razoružavanje Srbije, sa ciljem da se smanji broj oružja u posedu građana Srbije i do 90%.

Pod dva, zapošljavanjem dodatnih 1.200 policajaca koji će raditi na bezbednosti u školama. Ovo možemo da završimo do kraja godine, imajući u vidu da u okviru Centra za osnovnu policijsku obuku trenutno na obuci imamo 1.312 polaznika koji će obuku završiti u narednih šest meseci, i to 35. klasa – 251 polaznik, koji završavaju 17. jula, 36. klasa – 271 polaznik, koji završavaju 18. jula, 38. klasa – 233 polaznika, koji obuku završavaju 6. novembra, 39. klasa – 311 polaznika, koji obuku završavaju 11. decembra i 40. klasa od 246 polaznika, koji obuku završavaju 27. novembra.

Pod tri, radimo na izmenama svih zakona potrebnih za punu implementaciju mera koje je usvojila Vlada Republike Srbije i svih mera usmerenih na borbu protiv nasilja. Ministarstvo pravde pripremilo je izmene i dopune Krivičnog zakona i Zakona o maloletnim učiniocima krivičnih dela i krivičnopravnoj zaštiti maloletnih lica i započelo konsultacije vezano za navedene izmene. U okviru ovoga se razmatra smanjivanje starosne granice krivičnopravne odgovornosti maloletnih lica sa 14 na 12 godina starosti.

Imajući u vidu da je pitanje krivičnopravne odgovornosti maloletnih lica veoma kompleksno, mi želimo da čujemo mišljenje i struke i nauke, ne samo pravne, već i medicinske – psihologe, pedagoge, sociologe, kao i stručnjake međunarodnih organizacija koji se bave zaštitom prava deteta. Izmene i dopune Krivičnog zakona koje je Ministarstvo pravde pripremilo obuhvataju propisivanje dva nova krivična dela – nesavesno držanje vatrenog oružja i obučavanje maloletnog lica za korišćenje vatrenog oružja, kao i pooštravanje kazne zatvora za sve oblike krivičnog dela – neovlašćena proizvodnja, držanje, nošenje i promet oružja i eksplozivnih materija iz člana 348. Krivičnog zakonika.

Takođe, u skladu sa inicijativom predsednika Republike Srbije Aleksandra Vučića, predviđene su pooštrene kazne u odnosu na krivično delo nasilje u porodici i grupu krivičnih dela protiv polne slobode. Prihvatanjem inicijative predsednika Vučića, državni organi šalju jasnu poruku žrtvama nasilja u porodici, a pre svega svim ženama, da će država najoštrije reagovati s ciljem da se svi oblici nasilja odlučno suzbijaju i najoštrije kazne svi učinioci ovih krivičnih dela.

Konačno, u cilju podizanja nivoa bezbednosti građana, krenuli smo u proces izmena i dopuna Zakona o oružju i municiji, kako bi se pooštrili uslovi za držanje i nošenje vatrenog oružja.

Sve navedeno predlaže se kako bi se, sa jedne strane, broj komada oružja u posedu pravnih i fizičkih lica drastično smanjio i, sa druge strane, preventivno delovalo u cilju sprečavanja zloupotreba i na taj način podizanje nivoa javne bezbednosti u Republici Srbiji.

Neću ići dalje u detalje izveštaja koji je dostavljen narodnim poslanicima. Kao što sam rekla na početku, tu sam za sva pitanja i pojašnjenja i iskreno želim da tokom ove rasprave čujemo možda predlog dodatnih mera za podizanje bezbednosti građana u našoj zemlji, za smanjenje nasilja, kao i smanjenje poziva na nasilje, a čuli smo ih toliko u poslednjih nekoliko dana, za smanjenje tenzija u društvu, ali i zamerke na konkretne mere koje preduzimamo i koje smo preduzeli.

Mislim da ćemo time poslati pravu poruku našim građanima. Još jednom mi je žao što se deo opozicije odlučio već na samom početku za performans, a ne za razgovor, za performans o raspravi koja se tiče najteže teme koju smo do sada ikada imali u našem društvu i najteže situacije koju smo do sada ikada imali u našem društvu. Za performans, a ne za razgovor.

PREDSEDNIK: Aleksiću, nemojte da vičete iz klupe. Prekinite da vičete iz klupe. Kakvo je to ponašanje? Šta radite, ljudi?

ANA BRNABIĆ: Poštovani građani i građanke Republike Srbije, mislim da se borba protiv nasilja ne vodi na „Gazeli“, ne vodi na „Gazeli“ nasiljem nad svim drugim građanima kojima uskraćujemo pravo na slobodno kretanje, odnosno kojima se uskraćuje pravo na slobodno kretanje, već se vodi rečima u Skupštini, pred očima svih građana naše zemlje. Hvala vam mnogo.

PREDSEDNIK: Zahvaljujem predsednici Vlade.

Šta je sada povreda Poslovnika? Vezano za psovke koje su se čule. Vi ste mi rekli da se čulo. Gospođo Rakić, jedna molba, nećemo da izričemo nikakve mere sada, ali da vas zamolim, ljudski da vas zamolim, u ovoj zgradi, u ovoj sali, a posebno na ovakvoj sednici, da se ne psuje majka nikome. Nadam se da ne tražim previše.

(Dragana Rakić: Ne znam o čemu pričate.)

Da li predsednici, odnosno predstavnici poslaničkih grupa žele reč?

Idemo redom.

Reč ima Jahja Fehratović.

I da ne vičete, gospođo Rakić, iz klupe ništa, a psovke, naravno, treba da budu na poslednjem mestu.

Jahja Fehratović, izvolite.

JAHJA FEHRATOVIĆ: Zahvaljujem, poštovani predsedavajući.

Poštovana premijerka, poštovani ministri, govoriću iz malo drugačije perspektive, kao roditelj četiri đaka i kao neko ko dolazi iz prosvete.

Nije ovo tema koja bi smela da se na bilo koji politikanski način tretira, nije ovo tema na kojoj bi iko od nas smeo da grabi političke poene, niti da na bilo koji način profitira. Ovo je tema koja bi morala sve nas zajedno da dobro zamisli i da se pre ostaloga upitamo jesmo li ljudi, jesmo li roditelji i gde smo pogrešili, kao pojedinci, kao izabrani predstavnici, kao sistem, kao narod.

Ono što sam mnogo puta na ovu temu dosta govorio, ponoviću i sada. Ovo nije rezultat samo ove Vlade ili ove vlasti, ovo je nasleđe prethodnih decenija, od devedesetih godina na ovamo, nažalost, pogubili smo konce u prosvetnome sistemu. Devalvirali smo prosvetni sistem, a od devedesetih godina na ovamo prosto nema nijedne političke partije koja danas traži protest i odgovornost, da nije bila na vlasti i da ne snosi deo odgovornosti za ovo što se dogodilo.

Svakako da su sve ove mere jako kvalitetne, jako važne i jako dobre. Međutim, mi moramo biti svesni da su ovo problemi koji su nasleđe više decenija i svih onih procesa tranzicije na našem prostoru od devedesetih iz perioda komunizma, pa, evo do danas.

Ono što je po meni najvažnije gde bi se trebalo mnogo više posvetiti računa i o tome smo mnogo puta govorili, i ja se tu slažem sa predsednikom Odbora za obrazovanje, prof. dr Atlagićem da moramo mnogo više posvetiti pažnje pedagoškoj dimenziji u školama.

Šta to znači? To znači da se ove bezbednosne mere jako važne, jako potrebne, ali da one ne mogu dugoročno rešiti problem, da ukoliko školama temeljito kroz sistem ne vratimo odgojnu ili vaspitnu dimenziju ne možemo rešiti sve ovo što se dogodilo i što se događa. To znači da moramo vratiti pedagogiju u škole. To znači da moramo mnogo više raditi na svesti naše dece. To znači da nije odgovoran samo sistem školstva, nije odgovoran samo ministar ili školska uprava, ili škola, ili svi oni silni timovi unutar škole, jer u svakoj školi to zaboravljamo, imamo razne timove koji se bave bezbednosti dece i svim devijantnim situacijama.

Odgovorni smo i mi, kao roditelji i kao pojedinci, tu dolazim do druge tačke, a to je ono kućno vaspitanje, to je ono što mi kao roditelji te dece usađujemo u njih i u toj korelaciji sa odgajateljima, sa vaspitačima, sa profesorima, trebamo oblikovati kako bismo dobili zdravo društvo.

Poštovana premijerka, izgubili smo autoritet kod dece. Izgubili smo autoritet profesora, učitelja, nastavnika i to je nasleđe sa kojim se moramo obračunati. Mi moramo vratiti taj autoritet ukoliko želimo zaista temeljito da se pozabavimo ovim problemom.

Šta to znači? To znači da ukoliko učitelj, nastavnik, profesor, pedagog nije autoritet tom detetu, onda mi nismo položili ispite. Ukoliko mi kao roditelji, a ovo sada govorim i kao roditelj, devalviramo taj autoritet profesora i nastavnika, onda smo i mi svi odgovorni. A kako? Pa, prosto jednostavno, ukoliko od njih zahtevamo ono što je nemoguće, ukoliko od njih zahtevamo da budu blagonakloni prema propustima i šupljinama u znanju i odgoju prema našoj deci, a nažalost, to se dešava, onda urušavamo i njihov i vlastiti autoritet i od te dece pravimo ono nažalost, što kusamo.

Jedna ili dve, veoma važne mere koje sam mnogo puta isticao i koje mislim da bi trebalo zaista posebno uvažiti, jeste da apropo vraćanja autoriteta u obrazovne institucije, pored roditelja i nastavnog osoblja, u našem društvu postoji još nešto što je veoma veliki i važan autoritet, a to je autoritet vere. Mi trebamo i moramo, recimo, predmetu Veronauke, dati onaj status koji on zaslužuje. On je trenutno fakultativni predmet u rangu ostalih izbornih predmeta poput predmeta Ruke u testu i tako dalje, a ako smo se na popisu inače, kao ljudi izjasnili i izjašnjavamo kao verujuće društvo, mislim da bi nam u ovom problemu mnogo pomogla i ta duhovna dimenzija, to jeste da dimenzija veroučitelja i njihovog autoriteta bude zastupljenija.

Isto tako, imamo propusta i u medijskom sektoru. Jedan od predloga bi bio, ako imam prostora za to, da sve televizije sa nacionalnom frekvencijom imaju obrazovni program. Mi nažalost danas imamo samo na RTS-u, nekada smo imali školski program. Naše generacije su odgajale uz fantastičan školski program, mnogo smo iz toga saznavali. Nažalost, te televizije danas osim RTS-a nemaju obrazovne i školske redakcije. Mislim da svako onaj koji potražuje frekvenciju na nacionalnom nivou, mora imati i obrazovni program u određenom trajanju koji će se forsirati i preko koga ćemo svi usmeravati decu.

Zašto to? Zato što se slažem sa svim onim predlozima da se mora prilično voditi računa o tome šta naša deca rade 24 časa na internetu, da li su im uzori roditelji, profesori, učitelji, veroučitelji ili razni jutjuberi, od kojih ne možemo da ih odvojimo. Naravno, ono na čemu mislim da moramo strategijski puno raditi, a to govorim i kao roditelj, opet ponavljam, četiri đaka, na kulturi čitanja. Znate, ako danas pogledate u knjižarama šta je to biblioteka koja se nudi tinejdžerima, videćete jednu strašnu scenu, da su to uglavnom neke knjige koje su poprilično riskantne za taj uzrast. Naše generacije su odgajale uz Toma Sojera, uz Magareće godine, Družinu Pere Kvržice, Hajduke i tako dalje. Molim sve vas, da pogledate, recimo rafove knjižara šta se to nudi kao tinejdžerska literatura našoj deci koja ipak pomalo čitaju, ali nažalost većina njih ne čita.

Zato mislim da bi trebali imati jednu dalekosežnu strategiju upravo na ovim dimenzijama, jer verujte, mi možemo uraditi sve što se tiče bezbednosti i imati po deset policajaca u školama, ali ako ne izgradimo svest kod te dece o tom načinu promišljanja, iako ona ne budu imala uzore kakvi dolikuju, mislim da ne možemo rešiti problem.

Zato što to nismo radili u prethodnom periodu zapravo i kusamo sve ove stvari.

Kao narodni poslanik svakako da ću podržati sve ove mere, ali ih smatram tek početkom onoga što moramo kao društvo poduzeti dalekosežno kako bismo sprečili da se ikada više dogode ovakve scene u našoj državi.

Hvala.

PREDSEDAVAJUĆA (Sandra Božić): Zahvaljujem.

Reč ima Radomir Lazović.

Izvinjavam se, reč ima premijerka.

ANA BRNABIĆ: Hvala vam.

Poštovani narodni poslaniče, vidite, ja se u potpunosti slažem sa vama i mislila sam da je možda danas prilika ili još jedna šansa da prestanemo sa političkim podelama oko ove teme.

Mislim da je sramota da se politički delimo oko ove teme. Mislim da možemo da se delimo politički po bilo kojoj temi, osim po ovoj temi. Ovo prevazilazi politiku. Ovo je par ekselans tema čitavog našeg društva o kojoj ne treba da pričamo politički, ne treba da politizujemo zato što je to neodgovorno i simplifikacija i ne da na nas ne vodi ka rešenju, već nas vodi sve dalje od tog rešenja.

Nažalost, od kako sam ušla u ovu salu određeni deo opozicije je iskoristio ovo samo i isključivo za politizaciju. To je problem. Nije ih interesovao izveštaj koji ste vi, narodni poslanici, tražili. Moja obaveza je da dođem i da predstavim i da slušam predloge, konkretne predloge, a ne psovke, ne dobacivanja, ne performanse, predloge.

Znate, kao što sam i rekla, svako od nas zna, ovo se dešavalo u većini zemalja sveta i Evrope. U SAD ove godine bilo je, ako se ne varam, do danas 190 različitih masovnih ubistava, od toga 18 u školama, više nego dana u godini i tome pristupaju kao društvo koje gleda šta može da se uradi.

U Norveškoj koja je, rekla bih, jedna od najnaprednijih demokratija, građanskih društava na svetu, 2011. godine je Brejvik ubio 77 ljudi, više od 60 dece, mladih ljudi i to predstavnika jedne političke stranke, podmlatka jedne političke stranke i to nikom u toj Norveškoj nije palo na pamet da za to optuži vlast, da za to optuži neku drugu političku stranku, da za to optuži bilo kog pojedinca u tom društvu. Nikom nikada to nije palo na pamet.

U Erfurtu u Nemačkoj 2002. godine mladić od 19 godina je došao u svoju bivšu školu, gimnaziju i pobio 16 ljudi. Nikome nikada nije palo na pamet da za to optuži vlast u Nemačkoj, saveznu ili vlast u toj nemačkoj državi ili da optuži nekog pojedinca ili neku političku partiju. To ne da nisu uradili, to zaista nikome nikada nije palo na pamet. To, jednostavno, nije normalno. To, jednostavno, nije ni ljudski, ni pristojno.

To se, jednostavno, nikad nigde u svetu nije dogodilo da imate ovakvu tragediju, ovakav zločin i da neko nepunih tri sata nakon tog užasnog, najodvratnijeg, najmonstruoznijeg, najneshvatljivijeg prvog zločina nakon tri sata neki političar izađe i kaže – ti si kriv, predsedniku te države, vi ste krivi iz neke stranke. To je zaista jedinstveno. U svetu to nije viđeno.

Znate, 2002. godine u Leskovcu počinjen je taj masovni zločin, masovno ubistvo sa sedam ubijenih, uglavnom sve jako mladi ljudi. Godine 2007. Jabukovac - devetoro ubijenih, 2013. godine Mala Ivanča - 13 ubijenih. Ne pričamo o ranjenim. Niko tada u Srbiji, niko, nijedna politička partija, nijedan politički pokret, stranka, niko nikada nije uzeo to i rekao - vi ste krivi, uperio prstom u bilo koga i rekao – vi, političari, ti i ti, taj i taj, vi ste krivi, vaša stranka je kriva. Niko nikad nigde pre ove tragedije i ovih ubistava, niko nigde u svetu.

Toliko je to nenormalno, toliko je to neljudski, toliko je to… To, jednostavno, pristojni ljudi ne mogu da zamisle da urade. Kako može neko da ubije nekog i vi da kažete – ti si kriv i da iskoristite to za političke proteste? To se nigde na svetu nije desilo i nikad pre u Srbiji, ni 2002, ni 2007, ni 2013. godine, nikada. Jednostavno, ovo je jedan presedan gde se vi zaista zapitate ali kako je moguće i kakva je poruka našem društvu da vi za to optužite jednog čoveka ili jednu političku stranku, kako to radi deo opozicije. To je relativizacija. To je, takođe, odlazak od rešenja. To znači da vas rešenje ne zanima, da vas pravi uzrok ne zanima, da vi samo želite da politizujete to da bi napravili neki politički ćar. Kako je to uopšte ljudski moguće ja vas zaista pitam? Ja ljudski ne razumem kako je to moguće.

Kako to nisu uradili nikad u Americi, kako nisu uradili u Nemačkoj, kako nisu uradili u Norveškoj? Kako nije uradila opozicija 2002. ili 2007. godine? Zato što se to ne radi. ljudski to nikom ne bi palo na pamet zato što su to stvari gde se društvo ujedini u tuzi i kaže dajte da vidimo šta dodatno možemo da uradimo i to je dodatan problem koji mi danas imamo.

Još jednu stvar samo da kažem zato što mi je zaista stalo da to kažem, zato što ponovo mislim da nekad uzmemo, idemo u ekstreme, simplifikujemo stvari. Kažete da je derogiran svih ovih godina i decenija prosvetni sistem, pogubili smo konce u prosvetnom sistemu. Znate, ja mislim da mi moramo još mnogo da radimo na jačanju našeg prosvetnog sistema i pritom mislim da smo mnogo i uradili, ali još mnogo, mnogo, mnogo moramo da radimo, ali ne mogu da se složim sa vama da je derogiran, da je sve loše, da je sve strašno, da tu nema kvaliteta zato što ga ima i te kako.

Mi smo u poslednjih pet godina, ne mi, sistem, naši đaci, učenici, studenti, njihovi profesori i mentori, postizali najbolje rezultate u istoriji Srbije. Najbolje rezultate imamo na takmičenjima.

Na matematičkoj olimpijadi 2019. godine bili smo deveti u svetu, 2020. godine smo bili među prvih deset u svetu u informatici. Od 2018. do 2021. godine na svakom takmičenju matematičke olimpijade vraćali su se u Srbiju sa medaljom.

Godine 2021. po prvi put smo doneli zlatnu medalju, naši učenici, sa filozofske olimpijade.

Ove godine studenti FON-a su bili prvi na svetu u Case study competetion u rešavanju problema.

Studenti sa Pravnog fakulteta vicešampioni sveta. Ja sam primila njih, čestitala im, zahvalila se na svemu što rade oni i njihovi profesori, njihovi mentori, na tome kako promovišu našu zemlju.

Godine 2017. učenici Sportske gimnazije prvi na svetu u košarci u školskim takmičenjima. Dakle, nije tačno, ne možemo da pričamo da je sve loše i da je sve strašno.

Imamo prosvetni sistem koji može da se takmiči u nekim aspektima sa najjačima na svetu i da pobeđuje, ali moramo još mnogo da uradimo, još mnogo da uradimo. Samo da ne smetnemo sa uma i tu drugu stranu medalje zato što onda zaboravimo na njih, te profesore, te učitelje, te nastavnike, i te đake, i te studente. I to je neki sistem napravio.

Znate, kada kažete – apsolutna vlast, apsolutna odgovornost, apsolutna odgovornost i za rezultate, ako već želite tako da kažete, mada mislim da je i to potpuna simplifikacija, da je prilično beskorisno tako nešto pričati, ali dobro, kako god.

Dakle, nemojte nikada da zaboravite i u najtežim trenucima i na tu drugu stranu medalje i na taj ponos tog sistema koji je, takođe, rezultat čitavog našeg društva, a da moramo još mnogo da radimo, moramo. Hvala vam.

PREDSEDNIK: Vi ste hteli.

Reč ima Jahja Fehratović, dva minuta. Izvolite.

JAHJA FEHRATOVIĆ: Zahvaljujem se, uvažena premijerko. Slažem se sa vama. Moj govor je bio usmeren na ovu pedagoško, odnosno odgojeno-vaspitnu dimenziju i u tom kontekstu sam govorio o ovim porazima koje osećamo, a svakako iz ovog šireg aspekta, a o kome ste vi govorili, dostignuća našeg obrazovanog sistema su možda neka od najznačajnijih i najvećih u evropskom kontekstu i apsolutno ste u pravu što se tog dela tiče i zato se možda nisam dovoljno precizno izrazio.

Isto tako me raduje što smatram da trebamo još puno toga da unapređujemo, a ja opet implificiram ovu odgojnu, odnosno vaspitnu dimenziju koja nam je preko potrebna u smislu svesti naših đaka, učenika, budućih ljudi koji će predstavljati, hajde da kažemo, ovu državu u punom kapacitetu. Dakle, u tom kontekstu bilo je moje obraćanje.

Svakako da sve ovo što ste vi izneli i još mnogo toga što niste stigli da iznesete jeste istina. U postizanju rezultata u naučnom smislu verujem da smo možda jedna od najznačajnijih država ovog dela sveta, pa i Evrope. To odgovorno tvrdim kao neko ko dolazi iz prosvetnog sistema i hvala vam na svim ovim pojašnjenjima.

PREDSEDNIK: Zahvaljujem, gospodine Fehratoviću.

Daću vam reč dalje.

Samo da vam kažem jednu stvar, a da ne bih svako malo morao da primenjujem ovo zvono da bi se utišali. Nemojte da dobacujete. Nemojte, niko, da ne govorim sada poimence koga sam morao malopre da na taj način zamolim da se ponaša pristojno, makar na ovoj sednici, ovoj i ovakvoj.

Sada sam pogledao rezultate glasanja za dnevni red. Da li ste svesni, ljudi, kolika je sramota, kada tražite dnevni red, a onda za njega ne glasate. Od osam poslaničkih grupa opozicije koje imamo u ovoj Skupštini, u ovom trenutku, da li znate koliko je šefova tih grupa glasalo za dnevni red? Nula. Nula. Samo to da imate u vidu.

Po redosledu grupa Radomir Lazović.

RADOMIR LAZOVIĆ: Hvala vam predsedavajući. Hvala i na ovoj maloj lekciji kako izgleda parlament u Srbiji.

Hteo bih, pre svega, da se obratim na početku profesorima i nastavnicima koji eventualno ovo slušaju preko medija. Kako se, ljudi, osećate kada čujete premijerku

koja govori da mi imamo najsavremeniji nastavni sistem, kada čujete da imamo najsavremeniji prosvetni sistem, da se takmičimo, da smo šampioni u svetu? Kako se osećate? Recite mi. Pogledajte sebi u srce, pogledajte oko sebe kada radite, pogledajte tu učionicu, pogledajte te neretko čučavce po školama, pogledajte pune škole đaka, pogledajte odeljenja koja su prepuna, pogledajte u svoj novčanik, pogledajte koliko novca zarađujete i pogledajte i zapitajte se da li je ovo moja premijerka, da li ova osoba zaista vodi računa o meni i da li ona zaista vodi računa o deci kada je sposobna da izjavi ovako nešto.

Dakle, poenta ovde ovoga, naše reakcije, kao opozicije, kao opozicionih poslanika, poenta ove reakcije ljudi na ulici nije politička, ona je krik, ona je vapaj, ona je potreba da se nešto promeni. Ljudi, pogledajte ovaj glas, pogledajte to uveravanje da je sve u redu. Ej, pa pucnjave se dešavaju svuda, to je sasvim nešto – eto, šta ćemo, ne možemo mi to da sprečimo. Zato su vam ljudi na ulicama, e zato se borimo, zato što ste rekli da sistem nije zakazao. Ljudi, sistem nije zakazao! To je vaša izjava jedan dan nakon tragedije. Nakon 18 mrtvih i 20 ranjenih vaša izjava je da sistem nije zakazao.

Imamo ovde gospodina ministra policije. Što vi nešto ne kažete, ministre? Što vi ne branite vaš izveštaj? Što vi ne objasnite nelogičnosti u njemu? Što vi ne kažete kako smo došli do toga da je sistem stabilan? Stabilan sistem. Juče 100 škola dojava o bombama, prekjuče 150, pre toga dva napada nožem u školama, pre toga masovna tuča u tramvaju, pre toga ubijena žena, ko zna koja ove godine, gospodo!

Da se vratim na neke druge stvari koje sam hteo da vam kažem. Kada se dese ovako velike tragedije mora, bre, ljudi, sve da stane. Ništa nije normalno. Kakav crni „sistem nije zakazao“. Kako ste dozvolili sebi da to kažete?

Mora se pokazati odlučnost i rešenost da za nasilje nema mesta u našem društvu. Mora se napraviti oštar rez sa postojećim sistemom. Normalno je da ministri podnesu ostavke koji su kontinuiranim delovanjem doveli do toga da je ovo rezultat tog sistema. To je normalno. To je u normalnim zemljama. Ukoliko ste odgovorni za neku oblast, ukoliko se u njoj dese ovakve katastrofe normalno je da se raskine sa postojećom praksom i uđe u neku novu.

Politika ove države pod vlašću SNS predugo je da se socijalne službe, da se obrazovanje, zdravstvo, mentalno zdravlje shvata kao potpuno jedan nepotrebni trošak. Vi biste najrađe da ne morate za to da plaćate. Najrađe bi da budu manje plate nastavnom osoblju.

Mi se zalažemo za nešto suprotno. Mi se zalažemo za to da ima više nastavnika, više pedagoga, više psihologa, da se bavimo prevencijom i da sa ljudima radimo, a vi niste u stanju da odete i da posetite školu u kojoj se desila ova tragedija.

Uveli ste hitne mere, ali one se ne bave ovim uzrocima i prevencijom, nego nadzorom i reakcijom i uglavnom su nešto što već postoji u zakonu. Pa kakva je to mera da se poštuje zakon? Valjda se to podrazumeva, a taj zakon se ne poštuje, ali ne poštujete ga vi, gospodo. Nelegalno oružje se ne oduzima, a legalno poseduju ljudi koji nikada ne bi trebali da imaju oružje.

Da vas podsetim ko, možda, setimo se generalnom sekretara Auto-moto saveza Predraga Đurđeva koji je izvršio ubistvo i samoubistvo 2019. godine. Znate li koliko je on imao legalnog oružja? Deset. Kako, bre, 10? On je imao legalno oružje koje nije trebalo da bude legalno, a sa druge strane generalni direktor FK „Partizan“ Miloš Vazura, koji je uhapšen sa pištoljem bez dozvole, pri rutinskoj kontroli, nema šanse da bi se neko namerio da mu uzme taj pištolj, jer je vaš, završio je samo sa novčanom kaznom. Podsetimo se, Petar Panić Pana, kum predsednika, čovek protiv koga je do 2018. godine podneto 13 krivičnih prijava zbog 16 krivičnih dela, takođe, ima legalno oružje. Kako je to moguće?

Pokrenuli ste akciju razoružavanja Srbije, ali to se ne može zvati vašim doprinosom, ljudi. Vi ste pokrenuli akciju, to je doprinos valjda građana koji iz pijeteta prema žrtvama, koji iz odgovornosti, koji iz razumevanja ozbiljnosti situacije, daju oružje. Koliko vam piše, ministre, u tom izveštaju da ste uzeli oružja ove godine nelegalno? Pedeset osam od početka. To piše u vašem izveštaju.

Srbija je peta država na svetu po broju građana koji poseduju oružje, po glavi stanovnika. Većina je ne registrovano i nelegalno. Držati oružje i municiju po ormanima, iza peškira, iza fioka, ispod veša, skoro pa očekivana stvar. Uvodite mere, a postojeći zakon već predviđa iste te mere da se oružje mora držati u sefu koji je fizički pričvršćen, da se na svakih par godina mora vaditi zdravstveno uverenje, dokazati ugrožena bezbednost. To su stvari koje već važe. Zašto ih ne sprovodite?

Imam neka pitanja za vas, ministre, koja vam nisam postavio. Da li i po vama sistem nije zakazao? Poslali ste ovaj izveštaj o bezbednosnoj situaciji u kome kažete da je ona stabilna. To piše u izveštaju, građani. Kako je moguće da smatrate da sistem nije zakazao, kada je počinilac masovnog ubistva u selima u okolini Mladenovca i Smedereva bio naoružan automatskom puškom, pištoljima, bombama, sa količinama i vrstama oružja koje niko ne sme da ima po našim zakonima.

Na saslušanju on je izjavio da je našao to na tavanu. Ne zna odakle je to tu završilo. Meštani i komšije kažu da je napadao životinje, ljude, a da policija nije reagovala, da su ljudi upozoravali. Zataškali ste kada je udario policajca, a sada je ubio vašeg kolegu od 21 godine i njegovu rođenu sestru, ljudi. Ako je bilo toliko pritužbi, kada je napao policajca, pitam vas ministre, da li niste mogli da izvršite pretres toga? Jeste li mogli tada nakon svih ovih upozorenja, jeste mogli tada da poštujete zdrav razum, logiku, nešto da uradite?

Deo tog sistema koji ste izokrenuli naglavačke su i mediji sa nacionalnom frekvencijom, a posebno „Pink“ i „Hepi“ koji nas godinama zapljuskuju glorifikacijom nasilja, mržnjom, agresijom. Kao društvo smo duboko propali. Nešto mora da se menja. Ovi zahtevi koji se nalaze, zahtevi ljudi na ulicama su to da se nešto odmah promeni, pa da se posle uđe u razgovore šta su dugoročne mere, kako da unapredimo prosvetu i sve ostalo. Umesto toga, pokušali ste da nas ubedite u suprotno. Ponovo vas podsećam da ste rekli da sistem nije zakazao.

Kako da razumemo mi ove izjave da sistem nije zakazao, ako imamo 17 ljudi u tom trenutku mrtvih i povređenih, 21 osobu od kojih je jedna kasnije preminula? Kako da razumemo da je ovo sistem koji treba da nas štiti? Kako? To je nerazumljivo normalnom čoveku.

Danas nam to govorite ponovo kroz ovaj izveštaj Vlade o bezbednosnoj situaciji. Ovo je važan izveštaj, zato smo ga tražili, jer bi on trebalo da nam kaže kakvo je opšte stanje bezbednosti u kome žive naša deca i u kome se nalazimo svi zajedno. Znate šta kaže Vlada, građani? Kaže: „Sve je stabilno, sve je uredu, redovno“. U glavnom zaključku citiraću: „Iako su događaji izvršeni početkom maja izazvali uznemirenje javnosti, dakle PR vam je problem, stanje javne bezbednosti može se opisati kao stabilno“.

Kažu stanje je stabilno nakon dva tragična događaja. Desila su se najmanje dva nova napada noževima u školi. Pominjao sam to. I ovaj tramvaj sa masovnom tučom i mnoge druge slučajeve. Hajde da vidimo šta kaže, to kažem ja, nisam to našao ovde, desio se i slučaj pedofilije u vrtiću u Odžacima. Od trenutka kada su se desila ova masovna ubistva, broj bezbednosno interesantnih događaja u školama i njihovoj blizini povećan je u odnosu na isti period prošle godine za 123%. To piše u vašem izveštaju, ministre. Više nego duplo.

Broj krivičnih dela za 54% se povećao u tom periodu. Broj prekršaja za čak 367%. Za samo devet dana našoj deci je od tada prećeno 181 put, 22 pretnje replikom pištolja, 13 pretnji nožem, ukupno 438 događaja koje ste vi kao policija ocenili bezbednosno interesantnim. Samo mi onda objasnite kako je stanje stabilno?

Uprkos ovako velikom povećanju svih ovih parametara koje ste vi naveli, vi kažete da je stanje stabilno. Ovako veliko povećanje statistike, dakle ovo je statistika, slažemo se i vi i ja da je možda nešto i promaklo, ali je uvećanje u odnosu na prošlu godinu.

Dakle, može značiti samo dve stvari – ili da se vi uopšte niste bavili evidentiranjem slučajeva prošle godine, pa znate da su ovo stvarne brojke koje vas ne zabrinjavaju ili da stanje nakon masovnih ubistava ne da nije stabilno, nego vri. Šta je od ta dva?

Roditelji bi valjda trebalo da kažu – evo, rekao je ministar, stanje je stabilno, hajde da se mi pomirimo, da prosto prihvatimo da je to stanje nepromenljivo, da je redovno. Eto, šta ćete, kaže premijerka i u razvijenoj Norveškoj ima ubistava. Ima ubistava, ima, ali hajde da vidimo šta ćemo da radimo sa tim?

Ja vas sada molim za nešto, ali građani vas ne mole na ulici, ja vas molim da ispunite zahteve koje su ljudi uputili. Ja vas molim da se prema zahtevima da se smeni REM koji je dozvolio trovanje ovog društva, a valjda se svi slažemo da nije normalno da se čovek na televiziji u jutarnjem programu pojavljuje sa pištoljem, da nije normalno da otvaraju horoskop, čitaju tarot karte, silovateljima u jutarnjem programu, da nije normalno ponašanje da objašnjava čovek na „Pinku“ kako ubiti na najbolji način ljude. To nije normalno, ljudi.

Premijerko, imali nešto normalno, zar nije ovo najnormalniji zahtev da tražimo da to ne bude više na televiziji? Hajde, evo, pokažite tu vašu dobru volju sa kojom ste danas došli, a u stvari smo vas naterali da dođete zbog toga što je opozicija predložila ovu sednicu i zbog toga što je narod izašao i hvala svim poslanicima koji su potpisali za ovu sednicu, jer da niste vi potpisali, ne bi smo je ni imali, pa ne bi smo gledali ovu farsu.

Pokažite, evo vam prilike, smenite članove REM-a. Uzmite frekvenciju „Pinku“, zaustavite laži, zaustavite podmetačine, zaustavite napade. Evo vam ovde „Informer“, šta piše danas. Smenite ministra Gašića koji nije možda lično odgovoran za ono što se desilo, ali je odgovoran kao neko ko je nosilac funkcije. Smenite ministra Gašića kao što je otišao Ružić. Smenite ministra Vulina i hajde da nastavimo da razgovaramo…

Izvinjavam se, izvinjavam se, lapsus, tako ste poleteli, nije ministar, bio je do juče. Pa i na taj način je odgovoran za ovo što se dešavalo. Ja vama kažem nešto što je normalno, a vi kažete da nije normalno. Normalno je da se napravi rez u društvu koje je pogođeno ovako velikim tragedijama. Normalno je da se unapredi zdravstvo, normalno je da se unapredi obrazovanje i da se unapredi prosveta.

Ja vas ovo molim i apelujem, a sutra pozivam građane da u 18,00 časova ispred Narodne skupštine se svi okupimo. Znate li zašto? Zato što od toga nema ništa, pričao zidu, pričao njima, nema tu mnogo razlike.

Ljudi, jedino se građani mogu izboriti da nateramo da se dese promene koje će da unaprede ovaj naš sistem koji po njima nije zakazao. Hej, bre, nije zakazao, 18 mrtvih, 20 ranjenih.

Zato su vam ljudi na ulicama, zato je to krik i vapaj. Zato nema odustajanja dok ne ispunite ove zahteve, pa da onda pričamo kako ćemo da unapređujemo društvo koje ste deset godina zapustili i doveli do ivice.

Izvinite na mom emotivnom obraćanju. Ne mogu da obuzdam emocije u ovakvim trenucima. Hvala vam.

PREDSEDNIK: Da, sada ćemo da idemo redom.

Dajem reč samo, pošto ste pominjali sednicu i zakazivanje, zbog onog dela gde ste rekli ko je šta potpisao i šta je farsa, vi, Lazoviću, niste glasali danas za sopstveni predlog, za anketni odbor koji ste vi potpisali i predali, vi niste glasali. Dakle, samo to imajte u vidu kada upotrebite reč „farsa“, jer to bi bilo baš to.

A ni vi, a ni svi ostali, rekao sam, ali ne znam da li ste bili tu u sali malo pre kada sam to rekao, šefovi opozicionih grupa niste se udostojili da glasate za dnevni red uopšte. To je farsa.

Nešto vam vaš poslanik maše iza leđa, vidite to sa njim, ali i to je takođe farsa, da znate.

Pravo na repliku, Milenko Jovanov.

MILENKO JOVANOV: Budući da je ideja, koliko sam ja razumeo, iako nisam bio na tom Kolegijumu, bila da se razgovara o situaciji u kojoj se društvo nalazi posle dve tragedije koje su nam se desile, ja osim političkih optužbi nisam čuo nijedan predlog ni za jedno rešenje. Nijedan predlog rešenja.

(Srđan Milivojević: Ostavke.)

U redu. Ajde da to pojednostavimo pošto ljudi gledaju i želim njima da kažem. Šta oni kažu onog momenta kada promenimo REM da Šolaku da frekvenciju, onog momenta kada dva ministra napuste Vladu i onog momenta kad direktor BIA podnese ostavku tog momenta smo rešili sve probleme u društvu i pardon, zabranimo Pink i Hepi?

Ima jedan problem, pa ne možete vi da rešavate, vi niste u stanju da skupite potpise da glasate za dnevni red, da stojite 15 minuta u sopstvenom performansu. Tako da vi bilo šta da menjate, to je teško.

Ali, ako hoćete da menjate, što ne pitate Šolaka kada skine 40 Pinkovih kanala iz SBB-a, ne treba vam REM za to. "Zadruga 1", "Zadruga 2", "Zadruga 3", "Zadruga 4" - sve je kod Šolaka na SBB-u. Pa što ne tražite da on to skine?

Najzad, očekivao sam i malo samokritike. Očekivao sam da kada kažu da sistem ne funkcioniše kažu - sistem ne funkcioniše, gospodine Gašiću, zato što sam napao policajca na Savskom nasipu, psovao policajca na Savskom nasipu i umesto da sednem u zatvoru, ja sedim u Skupštini.

Evo vam ga Radomir Lazović, evo vam ga policajac koga je na pasja kola izvređao i sada sam očekivao da kaže - ja to više neću da radim, možda sam ja svojim ponašanjem doprineo aroganciji i netoleranciji u društvu, pogrešio sam, izvinjavam se. Ne, on nastavlja druge da optužuje. Mi svi zajedno, ako ne krenemo od sebe, nećemo stići nigde.

To što vi nama pretite građanima, kako bih vam rekao, poštujem ljude koji izražavaju svoj stav, ne poštujem vas koji taj politički stav zloupotrebljavate za svoje političke poene, kao što ste zloupotrebili i poplave i Koronu i svaki požar i svaku nesreću i svaki sudar i svaki vagon koji je ispao iz šina. Vas ne poštujem, a poštovanje prema građanima, neka iskažu svoj bol, neka iskažu svoju patnju. Ja sam tim problem nemam.

Dakle, ako sistem ne funkcioniše, evo ga dokaz da sistem ne funkcioniše. Hvala.

PREDSEDNIK: Predsednica Vlade ima reč.

ANA BRNABIĆ: Hvala vam.

Dakle, ja nikada nisam rekla - sve je u redu. Rekla sam - sistem nije zakazao i takođe sam to obrazložila i mogu ponovo zato što sam odgovorna osoba i ne bežim od svojih reči.

Dakle, da, mislim da se ovo desilo negde drugde gde možda nismo stigli još dovoljno da uradimo, da otvorimo još neku fabriku, da podignemo plate, da ljudi imaju kvalitetnija radna mesta, da opremimo školu, da je jedno od 37, samo 37 škola u Srbiji, a samo 37 osnovnih i srednjih škola u Srbiji nema pedagoško-psihološku službu, sve ostale imaju, da je bila takva škola, da je bilo prijavljeno nasilje, a da nismo reagovali, da sistem nije reagovao, da je bio bilo kakav takav događaj, verujte rekla bih - da, sistem je zakazao tu i tu.

Ali, Osnovna škola "Vladislav Ribnikar" u sred Beograda na Vračaru, na najbogatijoj opštini u celoj Srbiji jednostavno ne možete da kažete da je sistem tu zakazao. Imao je pedagoga, imao je psihologa, imao je školskog policajca, imao je privatno obezbeđenje, imao je sve.

Sve je u redu. Opet vam kažem, ja zaista iskreno i duboko baštinim demokratske vrednosti i verujem u različita mišljenja i u raspravu, ali takođe razmišljam intenzivno svih ovih dana da nasilje u društvu, nego jedino mi ne pada na pamet kako to, kao što je i narodni poslanik, gospodin Jovanov, rekao - kako to nikada ne krenete od sebe, kako smo to mi krivi za sve, a vi nikada ne krenete od sebe, a pritom upravo na prethodnoj prošloj sednici Vlade, kada sam bila ovde, sam vam rekla - zamislite kako mladi ljudi gledaju na primer na autoritet policijskog službenika kada vide narodnog poslanika koji ga psuje i gura. Da li vi mislite da je to normalno i da li to nije širenje nasilja?Neverovatno. Zaista neverovatno da se ni danas ne pogledamo i kažemo - da, ja sam možda mogao nešto drugačije.

Što se tiče našeg obrazovnog sistema, znate šta, nisam ja rekla i možete da vidite to u transkriptu, nisam ja rekla ni da je najmoderniji, ni da je najbolji. Ja sam pričala o rezultatima i pritom sam rekla da su to rezultati učitelja i nastavnika i profesora i njihovih mentora i učenika i studenata. Nikada ih nisam pripisala ni sebi. Samo sa rekla da su takođe rezultat nekog sistema. Da, jel treba da se izvinim što sada neću da pljunem naš obrazovni sistem?

Kada pljunem na naš obrazovni sistem pljunula sam na sve te ljude koji svaki dan prekarno rade u tom sistemu. Da, imaju odlične rezultate. Da li može biti jače, da li može biti modernije, da li još mnogo stvari moramo da menjamo u našem obrazovnom sistemu, da li još mnogo toga moramo da uradimo za nastavni kadar? Da, upravo sam to rekla kada sam odgovarala prethodnom narodnom poslaniku. Upravo to.

Šta vi želite - da sporite rezultate koje imaju ti studenti i učenici i njihovi mentori, nastavnici i profesori? Oni postoje, oni su na papiru, oni su svetski, evropski, međunarodni. O tome sam pričala i pričala da sada ne treba da zaboravimo ni tu stranu medalje, ni tu decu, ni njihove mentore i nastavnike i da, imamo neke od najboljih rezultata u smislu prosvete ikada i to u poslednjih pet godina. Znate kako, i to jeste neki sistem.

U poslednjih 10 godina plata nastavnika, nastavnog kadra u Republici Srbiji je povećana 68,8%. Da li ja mislim da je plata nastavnog kadra u Srbiji zadovoljavajuća? Ne, nikako. Daleko od toga, ali je za tih 70% iz budžeta koji se plaća trebalo mnogo, mnogo, mnogo raditi i napraviti stabilnu ekonomiju da bi te plate mogle da se isplaćuju i išlo bi mnogo brže, kao što je išla 2018. i 2019. godine da nas nije zadesila i pogodila Korona, kada smo većinu novca usmerili na plate zdravstvenih radnika da bi njima pomogli i da bi se njima zahvalili.

Znate, 70% ipak nije tako malo i opet ću reći bez obzira, ne želim da današnja ili sutrašnja ili koliko god traje ova sednica na ovu temu da prebacujem šta je neko nekada uradio ili šta nije uradio, ali znate da je pre 10 godina plata bila zadovoljavajuća, pa da je neko podigao 70% danas bi bila odlična.

Kada krenete iz minusa mnogo vam treba da stignete u plus, a mi nismo krenuli ni iz nule. Ti ljudi, kao i svi drugi ljudi u državnom javnom sektoru, policajci, vojnici, medicinske sestre i tehničari, zdravstveni radnici, profesori bili su na ivici egzistencije i da, danas je nešto bolje i nije dovoljno dobro. Razgovarala sam pre tri nedelje sa sindikatima i jasno im rekla šta mislim da treba da uradimo u smislu njihovih plata, a posebno koliko treba da ulažimo u predškolsko.

Izvinite, ali neću reći sve najgore o našem obrazovnom sistemu. Neću pljunuti naš prosvetni sistem i neću pljunuti naše prosvetne radnike zato što sa resursima koje imaju daju neke od najboljih rezultata na svetu.

Vi mi kažete - nije ovo politički protest, to je protest građana. Reći ću vam, kao što sam javno rekla, mislim da je onaj prvi protest možda bio protest građana.

Ovaj drugi protest, kao što ste i vi rekli i kao što su rekli drugi iz opozicije i napisali javno i govorili po emisijama u kojima su gostovali, jeste samo i isključivo politički protest. Ne komemorativni skup, ne protest građana, nego politički protest koji organizuju političke stranke, čiji je organizator narodni poslanik koji je prvi pozivao na nasilje u poslednjih 10 godina, na ubistvo predsednika, na ubistvo članova predsednikove porodice. Taj čovek poziva na borbu protiv nasilja.

Zaista, da li vi zaista mislite da je to bilo kako normalno i razumno?

Čekajte, u redu je da je on to uradio, a da se pre toga izvinio za sve ono što je radio. Ne, nikada se nije izvinio. Ne, nastavio je i na tim protestima da poziva na nasilje, jer je, valjda, opravdano pozivati na ubistvo Aleksandra Vučića i ljudi iz SNS, sve zajedno sa članovima, simpatizerima i svima ostalima. To je, valjda, u redu i legitimno i to je bogougodno i to je baš lepo. Jel?

Zašto onda niste osudili? Zašto, ako se ne slažete i mislite da nije lepo, kao što ja mislim da nije lepo? Što niste osudili? Što niste rekli jednu reč? Što ste dopustili da organizator protesta protiv nasilja bude čovek koji direktno poziva na ubistvo starijeg sina i brata predsednika Aleksandra Vučića? Zašto ste dozvolili to? Zašto pod njegovom kapom idete u kao, tzv. borbu protiv nasilja?

Politički skup, ali dobro.

Znate šta takođe mislim da nije normalno i šta mislim da je strašno? Vi meni pričate šta sve nije normalno. Apsolutno, ja zaista još jednom kažem, nije normalno, nije normalno da se nakon ovakvih tragedija to politizuje.

Još jedan dokaz, osim bazične, osnovne ljudskosti za to, osnovni dokaz da to nije normalno i da to normalni ljudi nekako, političari, zaista zato što je ovde odgovornost na nama kao političarima, dokaz za to je da se to nigde nije desilo na svetu. Nigde. Ni u Nemačkoj, ni u Norveškoj, ni u SAD. Ni 2002. godine, ni 2007. godine, ni 2013. godine. Nikada, nigde.

PREDSEDNIK: Izvinite, molim vas.

ANA BRNABIĆ: Nikada, nigde neko nije optužio vlast za takvu tragediju.

PREDSEDNIK: Je možete vi, zeleni, da ne vičete?

ANA BRNABIĆ: To, jednostavno, nije normalno. To nije ljudski, ljudi. Da ne pričam kakva je to relativizacija.

Vi pričate, i svih ovih dana, o ubistvima žena. Vi pričate o pozivima na nasilje, relativizaciji nasilja. Pričate o nacionalnim frekvencijama. Vi pričate o „Pink-u“ i „Hepi-ju“.

Čekajte, da vas podsetim samo na kampanju na „N1“, tajkunskoj televiziji. Deset godina, decenija AV vlasti. Decenija vlasti Aleksandra Vučića, gde su stavili pretučenu ženu, žrtvu porodičnog, valjda, nasilja na poster „Sada nas je manje“.

Da li vi mislite da je uopšte normalno da se za ubistvo žena, za femicid direktno optuži Aleksandar Vučić?

Da li vi mislite da je to normalno?

Da li vi mislite da je ta televizija korektna? Da je profesionalna? Da je objektivna?

Da li vi uopšte, da li bilo ko može politički da stavi neke stvari sa strane i kaže – ali, ljudi, ako ništa, u redu, mrzim Aleksandra Vučića, odvratan je, najgori je, ovakav je, onakav je, svejedno, ali da kažete – ali, ljudi, to je relativizacija. Pa, vi ne kažete – kriv je onaj što je ubio tu ženu, nego je kriv Aleksandar Vučić, a ovaj jadan, pa, njega je Aleksandar Vučić iznervirao, kakve veze ima.

Jel vi razumete da iz takve relativizacije onda idu dalju ubistva i dalje nasilje, kada kažete da je za sve kriv Aleksandar Vučić i kada kažete da nikad nije bilo gore.

Evo da kažemo i ovo, prošle godine je u okviru porodičnih i partnerskih odnosa, dakle, najviše žena ubijeno, nastradalo 40 ljudi. Naravno, i to se koristi za politizaciju. Eto, kakva je ova vlast, eto kakvo je nasilje, pa na kraju krajeva i direktnom optužbom sa „N1“ „Decenija AV vlasti“ kako je Aleksandar Vučić kriv za to. Godine 2012. je 64 osoba nastradalo u porodičnom nasilju, 2011. godine 48, 2010. godine 43, 2009. godine 51. Sve veće nego ovaj užasan broj.

Recite mi sada svi vi zajedno koji protestujete protiv nasilja politički, recite mi 2008, 2009, 2010, 2011, 2012. godine, kada je bilo više ubistava u porodičnom nasilju, da li je postojala politička stranka, organizacija ili politički lider, lider neke stranke koji je za to optužio vlast? Da li se to ikada desilo? Ne, nikada se to nije desilo. Nikada se to nije desilo, zato što to jednostavno prvo nije pristojno, drugo, nije ljudski i treće to je relativizacija zločina, kriv je onaj koji je ubio.

Ne mogu biti krivi ovi ljudi. Ne mogu biti krivi ljudi koji glasaju za Aleksandra Vučića. Ne može biti kriv Aleksandar Vučić, aman zaman, zaboga ljudi. Pa to se nikada nije dešavalo. Nikada. To nije normalno. Vi ste u vašem obraćanju pričali ponovo o ubistvu žena, kao da smo mi krivi. Takve stvari se, ne u ovom društvu, ni u jednom društvu, ni u jednoj zemlji nikada nisu dešavale. Kakva je to politička borba? Zar nemate nešto drugo politički da nam zamerite, nego nam kažete da smo ubice? Jel politička borba kada se ubije 17 ljudi, kada se ubiju deca, da kažete vama nije žao, nama je žao? Zar zaista ljudski mislite da je to normalno?

I da, sedeću ovde koliko god treba da razgovaramo o tim stvarima. Pre nego što sam ušla u ovu salu, slušala sam poslanička pitanja. Narodni poslanik ovde, gospodin Aleksić, za 18 mrtvih kaže – bas je baš briga. Pa koji čovek normalan može da kaže da je nekog baš briga? Jel politika 18 smrti? Vas nije baš briga, a nas je baš briga, jel? Mi nismo roditelji, mi nismo ljudi, mi nismo sestre. Niko od nas nije ništa. Nije ljudsko biće, pa nam nije žao, a vama je užasno žao.

Jel to politika? Jel to vaša politička agenda? Jel zaista želite sa tim da izađete pred građane Srbije? Jel zaista mislite da je to blagotvorno, da to ne bi radili u nekim drugim društvima? U ovom trenutku je potrebno zajedništvo, a ne da pozivaju na protest protiv nasilja ljudi koji su najveće siledžije u ovom društvu.

Pričate o „Hepiju“ i „Pinku“, imali ste na „Nova S“ u „Utisku nedelje“, dva sata ili koliko god traje ta emisija, sat, sat i po, dva sata, paradu nasilja i to od strane profesora sa Beogradskog univerziteta Jove Bakića. Paradu nasilja. Ne mogu da izgube na izborima, jurićemo ih po ulicama. Jel se neko od vas koji se svake nedelje okuplja na protestu protiv nasilja oglasio? Jel rekao aman ljudi, nemojte pozivati na nasilje? Niko. To je profesor Beogradskog univerziteta, taj čovek je svaki dan sa mladim ljudima. Zašto mislite da sutra taj mlad čovek, neki njegov student se ne oseti pozvan i ohrabren da uzme pušku i da ubije nekog i da kaže – pa meni je moj profesor sociologije, moj voljeni profesor, uvaženi profesor rekao da je to u redu.

Jel može neko od vas da se oglasi i da kaže da i to je nasilje. A voditeljska se smeje i kaže, ne razumem to, malo mi je smešno, recite a kako bi ih jurili, kako će to da izgleda? I nikom ništa. Niko ne kaže, znate šta „Nova S“ možda ste malo preterali. Ne, to je mnogo lepo, to je isto bogougodno, jurite naprednjake, kakve veze ima, oni su ružni, glupi, bezubi, krezubi, droce, sendvičari. To smo sve čuli u poslednja četiri dana i niko od vas nije rekao ljudi to je takođe nasilje nad nekim ljudima. E takva je vaša borba protiv nasilja.

Ako može SNS, može sve, ubij ih, juri ih, baci ih, ali za ove druge slučajno nemoj da si im rekao, slučajno nemoj da si im rekao, nemoj slučajno za ove nas, lepe, pametne, inteligenciju, nemoj slučajno da si ih izvrgao ruglu zato što su fotošopirali sopstveni protest da bi pokazali da ima više ljudi. Što, jel malo bilo ljudi? Što, jel malo da se 10 hiljada ljudi ujedinilo?

(Ivana Parlić: Sto pedeset hiljada.)

Ma 150, 800. Da vam kažem, da je bilo 150 hiljada ljudi, ne bi morali da ih fotošopirate, pod jedan.

(Predsednik: Nemojte da govorite iz klupe, Parlić.)

Da je bilo 150 hiljada ljudi, zaista ne bi morali da ih fotošopirate, ali nema ni veze, da je bilo 150 hiljada ljudi, da je bilo 100 ljudi, eto, o tome se radi. To je vaš problem. To je ono gde vi vidite, gde je sve politika.

Kakve veze ima da je bilo 100, kakve veze ima da je bilo 100? Ujedinili su se u tuzi, imaju predlog da se nešto menja, imaju konkretan predlog. Kakve veze ima? Što moraš da ih fotošopiraš da izgleda da ih ima više? Zato što nema veze sa tugom, ima veze sa politikom. Nikakve veze sa tugom nema. Ima veze samo sa politikom.

PREDSEDNIK: Nemojte da dobacujete.

ANA BRNABIĆ: Zvali ste me da dođem da odgovaram, sada mi ne date vreme da odgovorim. Imam pravo da odgovorim. Jel dosadno? Vama je dosadno? Šta vam je tačno dosadno?

PREDSEDNIK: Nemojte da vičete iz klupa, i vi Parlić i Narodna stranka i vi gore Zeleno-levi. Nemojte da vičete uopšte.

ANA BRNABIĆ: Znate, vi kažete – imamo akciju oduzimanja oružja, odnosno razoružavanja Srbije. Da, koju je pokrenuo predsednik Aleksandar Vučić, da, odlična je akcija, i da, znate, pohvalila je Evropska unija, usudio se, napravo je grešku i „Gardijan“ da pohvali, pa su na pritiske iz Srbije morali da se isprave da demantuju sami sebe i tekst, što je svojevrsni pokazatelj koliko su mediji zastranili, pa i najjači, najbolji, najprofesionalniji mediji koliko su pod uticajem politike i da moraju da demantuju nešto što su rekli da je lepo.

Vi kažete – pa niste vi zaslužni, zaslužni su građani. Ponovo, opet, kao i sa uspesima u prosveti, ja sam se, poštovani gospodine narodni poslaniče, zahvalila građanima, ja sam se građanima zahvalila. Nisam rekla – da, mi smo. Mi smo dali inicijativu, predsednik, mi smo usvojili kao Vlada, odlična je inicijativa, i da, daje odlične rezultate, ali građani su bili odgovorni i zahvalila sam se građanima.

Što se tiče oružja, znate, opet kada pogledate, kada se desilo masovno ubistvo 2002. godine, broj komada oružja koje se drži i nosi po dozvolama legalnog oružja, ko zna koliko nelegalnog, ali legalnog oružja 2002. godine u Republici Srbiji bilo je 1.064.595. Kada se desila još veća tragedija 2007. godine, broj legalnih dozvola je bio 1.160.277. Da li se sećate, poštovani narodni poslanici, koji se borite protiv nasilja, da je neka politička partija tada, neka politička organizacija, neki političar to zamerio tadašnjoj vlasti 2007. godine, u kojoj ste vi bili, i rekao – ljudi, od 2002. godine, kada smo imali ono masovno ubistvo, što niste razoružavali Srbiju, zašto niste, vi ste krivi? Ne, niko to nije rekao. Niko to nije rekao. Zato što niko nije bio dovoljno nečovek da za to optuži neku vlast.

(Predsednik: Lazoviću, nemojte da urlate iz klupe, čoveče.)

Vi danas imate, i najveći broj dozvola za oružje smo dostigli 2008. godine, kada ste na vlasti vi koji se borite protiv nasilja, od 1.172.468 dozvola. Mi smo tada, odnosno od 2013. godine realno, uspeli to da spustimo na ispod 800.000. Imate 771.701, a u prvom kvartalu, na kraju prvog kvartala došlo je na 761.415 dozvola. Dakle, radili smo svoj posao ozbiljno i odgovorno. I ponovo vam kažem, kada pogledate u odnosnu na to šta je nekada bilo i šta smo uradili, nije sistem ovde zakazao. Ali da, sada ćemo razoružati Srbiju, oduzećemo 90% oružja i svakako ćemo svi biti mnogo bezbedniji.

Ali se ponovo radi o tome da je to manipulacija brojevima, da bi pokazali da je neko bio neodgovoran, da neko nešto nije radio, što niko ranije u Srbiji nikada nije radio tako, ni nigde u svetu, da politizuje na taj način.

(Radomir Lazović: Hajde još malo, do šest, još tri minuta.)

Ali nije problem, do šest, do osam, do sedam, nije problem, ja se vraćam sutra, nastavićemo polemiku, nastavićemo debatu. O čemu se radi? Šta je tačno problem? Hoćemo li da razgovaramo ili nećemo da razgovaramo?

(Predsednik: Obuzdajte se, Lazoviću.)

Šta, kao vi treba tri minuta, a ja treba dva minuta? Hoćemo ozbiljno da razgovaramo.

Vi mi kažete – REM. Evo, došla sam ovde da čujem, evo, došla sam ovde, pa pola sata ili sat, mogu i sedam, valjda je važno, valjda je bitno, za REM, da vam kažem, i time ću završiti. Završiću, zato što ste tražili da završimo do šest, tako da, što se mene tiče mogli smo do ponoći. Ostala bih ovde 24 časa da pričamo o ovome, ali nema veze. Tražili ste do šest, završiću do šest.

(Predsednik: Milivojeviću, da li je moguće da toliko pristojnosti nemate?)

Nisam za Vladu kao izvršnu vlast čula nijedan predlog, niti jedan predlog, meru za borbu protiv nasilja, osim da smenim ministra unutrašnjih poslova koji radi svoj posao dobro i direktora BIA, koji zaista ne znam kakve veze ima sa tragedijama koje su se desile. Bezbednosno-informativna agencija tek nema nikakve veze.

Ali kada kažete – REM i meni pričate o nacionalnim frekvencijama i REM-u, izvršna vlast niti bira REM, niti deli nacionalne frekvencije, to radite vi ovde u Skupštini. To nije predlog za vlast.

Dakle, kada izbrišete to, vi nemate i svih ovih dana nama niste dali, i to da ostane zapisano, niste nam dali nijedan jedini konkretan predlog šta da uradimo i kako da smanjimo nasilje u Republici Srbiji, šta da uradimo i kako deca i njihovi roditelji da se osećaju bezbednije. Svi predlozi, svi do jednog, bili su vam politički, i to takođe govori o karakteru vašeg protesta. Hvala vam mnogo.

PREDSEDNIK: Bez vikanja, Parlić, po treći put danas.

Da, vidim sve koji su se prijavili za reč, ima i više ministara u sistemu i više narodnih poslanika, ali vam svima sada skrećem pažnju, na osnovu odredaba člana 87. stavovi od 1. do 3, pošto je 18.00 časova, sada završavamo sa radom. Svi ćete dobiti priliku, ali od sutra u 10.00 časova.

(Sednica je prekinuta u 18.00 časova.)